title: Lucius Tarquinius Collatinus

text: Lucius Tarquinius Collatinus oli toinen Rooman tasavallan ensimmäisistä konsuleista. Hän kuului kreikkalaislähtöiseen Tarquiniuksen sukuun. Hänen isänsä oli Egerius ja isoisänsä Arruns, kuningas Tarquinius Priscuksen veli. Collatinus asui Collatian kaupungissa, jonka kuvernööriksi hänen isänsä oli nimitetty Tarquinius Priscuksen vallattua kaupungin sabiineilta 585 eaa. Nimityksen myötä Egerius oli muuttanut perheensä sukunimen muotoon Collatinus.


title: Lucius Tarquinius Collatinus

text: Collatinus meni naimisiin Lucretian kanssa, jonka kuningas Tarquinius Superbuksen poika Sextus Tarquinius häpeällisesti raiskasi 509 eaa. Murheen murtama Lucretia teki itsemurhan mutta vannotti sitä ennen isäänsä ja aviomiestään kostamaan puolestaan. Junius Brutuksen johdolla miehet nostivat kansan kapinaan ja syrjäyttivät itsevaltaisen kuninkaan. Tämän jälkeen Rooman tasavalta perustettiin ja Collatinus ja Brutus valittiin sen ensimmäisiksi konsuleiksi. Rooman kansa kuitenkin vihasi Tarquiniuksen sukua niin syvästi, että Collatinus joutui eroamaan konsulin virasta ja viettämään lopun elämäänsä Laviniumin kaupungissa. Hänen tilalleen valittiin uudeksi konsuliksi Valerius Publicola.


title: Jim Neilson

text: James Anthony "Chief" Neilson (s. 28. marraskuuta 1941) on kanadalainen entinen jääkiekkoilija, joka pelasi puolustajaurallaan New York Rangersissa, California Golden Sealsissa, Cleveland Baronsissa ja Edmonton Oilersissa.


title: Jim Neilson

text: NHL-urallaan Neilson pelasi 1023 ottelua, joissa teki 69 maalia ja sai 299 syöttöpistettä. Kaudesta 1962-1963 kauteen 1977-1978 asti Neilson pelasi NHL:ssä ennen kuin päätti uransa WHA:ssa kauden 1978-1979 päätteeksi.


title: Jim Neilson

text: Vuonna 2009 Neilson sijoitettiin New York Rangersin kaikkien aikojen 42:ksi parhaaksi pelaajaksi John Wiley & Sonsin kirjassa 100 Ranger Greats.


title: Pompejin viimeinen päivä

text: Pompejin viimeinen päivä on venäläisen taidemaalarin Karl Brjullovin vuosina 1830–1833 maalaama suuri historiamaalaus, joka esittää roomalaisen Pompejin kaupungin tuhoutumista Vesuvius-tulivuoren purkauksessa vuonna 79. Teos herätti valmistuessaan paljon huomiota. Se on Brjullovin tunnetuin työ.


title: Pompejin viimeinen päivä

text: Antiikin historiasta kiinnostunut Brjullov oli matkustanut 1820-luvulla Italiaan venäläisen Taiteilijain kannustamisyhdistyksen varoilla ja asettunut työskentelemään Roomaan. Pompejin kaupungista hänet sai kiinnostumaan hänen veljensä Aleksandr Brjullov, joka oli jo aiemmin viettänyt siellä paljon aikaa maalaten kuvia raunioista. "Pompejin viimeisen päivän" innoittajana toimi mahdollisesti Giovanni Pacinin säveltämä samanniminen ooppera. Brjullov valmisteli maalausta neljän vuoden ajan, vaikka maalasikin lopullisen version yhdessä kuukaudessa.


title: Pompejin viimeinen päivä

text: "Pompejin viimeinen päivä" edustaa romantiikan kaudelle tyypillistä dramatisointia, mutta Brjullov pyrki myös rekonstruoimaan todelliset tapahtumat silminnäkijäkuvauksen ja arkeologisten löytöjen pohjalta. Hän käytti lähteenään Plinius nuoremman kuvausta ihmisten käyttäytymisestä Vesuviuksen purkautumisen aikana. Osa maalauksen hahmoista, esimerkiksi oikean reunan nuoripari, on kuvattu samanlaisiin asentoihin kuin Pompejin tuhkan alta löydetyt ihmisten jäännökset. Brjullov hyödynsi jopa tietojaan fysiikasta kuvatessaan eri suuntiin sortuvia rakennuksia ja patsaita.


title: Pompejin viimeinen päivä

text: Plinius nuorempi on itse maalauksessa vanhaa naista eli omaa äitiään pystyyn auttava nuori mies. Maalauksessa on myös mukana kaksi iäkästä miestä, joista toinen kantaa kristinuskon ja toinen roomalaisten pakanallisen uskon symboleita. Brjullov antoi joillekin maalauksen hahmoista aikalaistensa tunnistettavat kasvot. Taiteilijan työvälineitä päänsä päällä kannatteleva mies esittää häntä itseään.


title: Pompejin viimeinen päivä

text: Teosta hallitsee kolme valopistettä. Värien käytössä näkyy selvästi italialaisen renessanssitaiteen vaikutus. Maalauksen korkeus on 456,5 ja leveys 651 senttimetriä. Se kuuluu nykyään Pietarin Venäläisen museon kokoelmiin.


title: Jonas Hector

text: Jonas Hector (s. 27. toukokuuta 1990 Saarbrücken) on saksalainen jalkapalloilija, pelipaikaltaan vasen puolustaja. Hän on edustanut vuodesta 2010 lähtien 1. FC Kölniä.


title: Jonas Hector

text: Debyyttinsä Saksan jalkapallomaajoukkueessa Hector teki marraskuussa 2014 EM-karsintaottelussa Gibraltaria vastaan. Maajoukkueen mukana hän voitti vuonna 2017 Maanosaliittojen cupin.


title: Viipurin postitalo

text: Viipurin postitalo sijaitsee kaupungin keskustassa Sovjetskaja Ulitsan (ent. Tuomiokirkonkatu) varrella. Arkkitehti Jacob Ahrenbergin suunnittelema rakennus valmistui Viipurin pääpostiksi vuonna 1914 ja se on edelleen alkuperäisessä käytössään.


title: Viipurin postitalo

text: Viipurin vanha postitalo sijaitsi Katariinankadun alkupäässä 1700-luvun puolivälistä peräisin olleessa rakennuksessa, johon vuonna 1891 tehtiin muutostöitä kaupunginarkkitehti E. A. Kranckin johdolla. Uusi postitalo päätettiin 1910-luvun alussa rakentaa silloisten Katariinan- ja Possenkatujen (myöh. Linnan- ja Tuomiokirkonkadut) kulmaan vastapäätä vuonna 1893 valmistunutta Viipurin tuomiokirkkoa.


title: Viipurin postitalo

text: Postitalon kustannukset olivat noin 550 000 silloista markkaa, joka oli Suomen oloissa poikkeuksellisen suuri summa. Ruotsin historiallisesta arkkitehtuurista kiinnostunut Ahrenberg käytti rakennuksen esikuvana Tukholmassa sijaitsevaa Drottningholmin linnaa. Uusrenessanssityylistä postitaloa pidetäänkin yhtenä hänen merkittävimmistä töistään. Pääsisäänkäynti tuli Possenkadun puolelle ja toinen Katariinankadulle. Viipurin pääpostikonttorin lisäksi rakennuksessa oli Posti- ja Lennätinlaitoksen sekä Katariinankadun puolella toimineet Viipurin tie- ja vesirakennuspiirin tilat.


title: Viipurin postitalo

text: Suomen sisällissodan aikana 29. huhtikuuta 1918 valkoiset teloittivat postitalon sisäpihalla kuusi punaisten postineuvoston jäsentä. Heidän joukossaan olivat runoilijana tunnettu Kössi Ahmala sekä Theodor Alexejeff ja Juho Valo.


title: Timothy Chandler

text: Timothy Chandler (s. 29. maaliskuuta 1990 Frankfurt am Main, Länsi-Saksa) on saksalaissyntyinen yhdysvaltalainen jalkapalloilija, pelipaikaltaan oikea puolustaja. Hän on edustanut vuodesta 2014 lähtien Bundesliigassa pelaavaa Eintracht Frankfurtia, joka on myös hänen kasvattajaseuransa.


title: Timothy Chandler

text: Chandler on edustanut Bundesliigassa myös 1. FC Nürnbergiä.


title: Timothy Chandler

text: Chandler teki debyyttinsä Yhdysvaltain maajoukkueessa maaliskuussa 2011. Hänen isänsä on amerikkalainen sotilas, joka palveli Saksassa. Pojan vanhemmat erosivat kuitenkin pian hänen syntymänsä jälkeen, ja Chandler eli äitinsä luona Frankfurtissa.


title: Timothy Chandler

text: Chandler oli mukana Yhdysvaltain joukkueessa vuoden 2014 jalkapallon maailmanmestaruuskilpailuissa, muttei pelannut minuuttiakaan lopputurnauksessa oikean pakin roolin kuuluttua Fabian Johnsonille ja tämän loukkaannuttua DeAndre Yedlinille.


title: Timothy Chandler

text: Chandler on pelannut yhteensä 29 maaottelua ja tehnyt niissä yhden maalin.


title: Väinämöisen laulu

text: Väinämöisen laulu (myös Kanteletta soittava Väinämöinen) oli kuvanveistäjä Johannes Takasen vuonna 1873 Viipurissa Monrepos’n puistossa paljastettu veistos, joka katosi talvisodan jälkeen. Nykyään samalla paikalla on venäläisen kuvanveistäjän Konstantin Bobkovin vuonna 2007 patsaasta tekemä kopio.


title: Väinämöisen laulu

text: Monrepos’n kartanon omistaja Paul Nicolay pystytytti jo vuonna 1831 Väinämöistä esittävän veistoksen kartanon puistoon. Ajatuksen oli laittanut alulle hänen isänsä Ludwig Heinrich von Nicolay, joka halusi paikalle Nicolayn suvun suojelupyhimyksen Pyhän Nikolauksen patsaan. Se ei kuitenkaan toteutunut, mutta kymmenisen vuotta isänsä kuoleman jälkeen Paul Nicolay päätti hankkia Väinämöistä esittävän veistoksen tanskalaiselta kuvanveistäjältä Gotthelf Borupilta. Hänen kipsinen patsaansa oli Erik Cainbergin vuonna 1814 Turun akatemian juhlasaliin tekemän reliefin jälkeen toinen suomalaisen kansanrunouden myyttistä tietäjähahmoa kuvaava teos. Elias Lönnrotin "Kalevala" ilmestyi vuonna 1835, ja sen jälkeen seuraavat Väinämöistä kuvaavat taideteokset syntyivät vasta 1850-luvulla.


title: Väinämöisen laulu

text: Borupin Väinämöinen oli seisovassa asennossa ja piti kainalossaan etäisesti kanteletta muistuttavaa soitinta. Borup oli lainannut veistokseensa piirteitä kreikkalaisen mytologian lyyraa kantavalta Apollonilta, ja myös Väinämöisen asuste viittasi enemmän antiikin aikakauteen kuin pohjolaan. Nicolay sijoitti patsaan kallioseinämän varjoon, aivan kuten hänen esikuvinaan käyttämissä eurooppalaisissa puistoissa oli tehty Orfeuksen veistoksille. Väinämöinen oli 1800-luvun puolivälissä yleisölle avatun puiston suosituimpia nähtävyyksiä, mutta 1870-luvulle tultaessa se oli kuitenkin ilkivallan johdosta vaurioitunut niin, että tilalle päätettiin hankkia uusi veistos.


title: Väinämöisen laulu

text: Gotthelf Borupin Väinämöisen kärsimien vaurioiden vuoksi uusi veistos päätettiin vuonna 1871 tilata Kööpenhaminan taideakatemiassa aikaisemmin opiskelleelta Johannes Takaselta. Hänen teoksessaan kanteletta soittava Väinämöinen on kuvattu istualleen kutsumassa inspiraatiota kättään kohottamalla. Veistoksen hahmo on samanlaisessa asennossa kuin lyyraa soittava runonlaulaja tanskalaisen taiteilijan Nikolai Abraham Abildgaardin maalauksessa "Ossianin joutsenlaulu". Se puolestaan on saanut innoituksensa skottilaisen James Macphersonin runoteoksesta "Ossianin laulut".


title: Väinämöisen laulu

text: Myös Takasen Väinämöinen kärsi ilkivallasta, ja 1930-luvun aikana veistoksesta irrotettiin neljä vasemman käden sormea. Sinkistä valettu patsas katosi talvisodan jälkeen, eikä sen kohtalosta ole mitään tietoa, joten veistoksen arvellaan tuhoutuneen.


title: Väinämöisen laulu

text: Akateemikko Dmitri Lihatšev suunnitteli kopiota Johannes Takasen veistokesta vuonna 1988. Uudelleen asia nousi esille 2003, jolloin venäläinen Monrepos-säätiö otti yhteyttä pietarilaiseen kuvanveistäjään Konstantin Bobkoviin. Hanke päätettiin toteuttaa vuonna 2006. Koska Takasen veistoksesta ei ole olemassa mittapiirustuksia, Bobkov joutui rekonstruoimaan sen vanhojen valokuvien ja paikalla tekemiensä mittausten perusteella. Luonnollista kokoa olevan veistoksen materiaalina on graniitista valmistettu teräsbetoni. Mukana projektissa oli Monrepos’n puiston ja Monrepos-säätiön lisäksi myös suomalainen Pro Monrepos -yhdistys. Veistos saatiin paikalleen kesäkuussa 2007. Se on sijoitettu samalle kivenlohkareelle, jossa kaksi aikaisempaakin Väinämöistä olivat.


title: Markkalan rautatieasema

text: Markkalan rautatieasema (lyh.Mrk) on rautatieliikennepaikka Suonenjoen Markkalassa rataosuudella Kouvola-Iisalmi. Markkalan seisake avattiin vuonna 1933 samannimisen kylän liepeille. Vuonna 1955 seisaketta siirrettiin noin puoli kilometriä pohjoisemmaksi, ja seisakkeesta tuli miehitetty ja paikalle rakennettiin myös sivuraiteet junakohtauksia varten. Henkilöliikenne lopetettiin vuonna 1988, mutta liikennepaikalla on edelleen sivuraiteet. Vanha asemarakennus on purettu ja paikalle on rakennettu tiilinen asetinlaiterakennus.


title: Mauretanian kuningaskunta

text: Mauretanian kuningaskunta oli suurin piirtein nykyisen Marokon ja osittain Algerian alueella antiikin aikana sijainnut kuningaskunta. Nimensä se sai maurien heimosta, jotka puolestaan antoivat sittemmin nimensä nykyisessä merkityksessään maureille ja Mauritanialle. Kuningaskunnan muodostivat berberiheimot ja se liitettiin Rooman valtakuntaan vuonna 40 jaa.


title: Mauretanian kuningaskunta

text: Historiallisia lähteitä Mauretaniasta on suhteellisen vähän verrattuna esimerkiksi Numidiasta kertovien lähteiden määrään. Mauretania oli maantieteellisesti kauempana alueellisesta keskuksesta Karthagosta, ja se kiinnitti vain satunnaisesti kreikkalaisten tai roomalaisten historioitsijoiden huomion. Mauretanian kuningaskunnan myyttisen syntytarinan kirjasi Numidiaa hallinnut kuningas Hiempsal II ensimmäisellä vuosisadalla eaa. Teoksen tarina tunnetaan tosin vain lyhyenä lainauksena eräässä roomalaisessa teoksessa. Hiempsal kertoi Pohjois-Afrikan kuningaskuntien muodostumisen juontavan juurensa Herkuleen kuolemaan Espanjassa ja hänen armeijansa hajoamiseen. Osa joukoista ylitti Gibraltarinsalmen Afrikkaan ja sekoittui paikallisten kanssa, ja heistä syntyi ajan oloon "maurien" heimo. Toisen tarinan mukaan maurien ensimmäinen kuningas oli Syphax-niminen mies, joka oli puolestaan Herkuleen poika. Tarinat ovat todennäköisesti yritys kytkeä Mauretania karthagolaiseen mytologiaan. Herkules yhdistettiin näet usein foinikialaiseen jumalaan. Tiedossa ei ole missä määrin tarina on Hiempsalin keksintöä ja missä määrin se perustuu paikalliselle perinteelle.


title: Mauretanian kuningaskunta

text: Maurien tiedetään muodostaneen oman kuningaskuntansa toiseen puunilaissotaan mennessä vuosina 219-201 eaa. Mauretanian tuolloinen kuningas oli nimeltään Baga ja hänet liitetään toiseen paikalliseen hallitsijaan Masinissaan. Masinissa pyysi Bagalta apua saadakseen massylien johtajuuden vuonna 206, mutta Baga kieltäytyi antamasta apua lähettäen Masinissan takaisin kotiinsa. Näiden tapahtumien jälkeen Mauretania katoaa lähteistä lähes vuosisadaksi. Tänä aikana maurit ottivat kuitenkin haltuunsa Tingin ja Lixusen fornikialaiskaupungit rannikolla. Maureja taisteli myös Karthagon puolella sen viimeisessä sodassa Roomaa vastaan, mutta ei tiedetä oliko Mauretanian kuningaskunta kokonaisuutena mukana sodassa.


title: Mauretanian kuningaskunta

text: Mauretania ilmestyi jälleen historian lehdille kun Mauretanian kuningas Bokkus taisteli Roomaa vastaan Jugurthan sodassa. Bokkus oli nainut Numidian kuningas Jugurthan tyttären, mutta tästä huolimatta hän tarjosi ensin liittoa Roomalle. Kun hänet torjuttiin, hän taisteli Jugurthan puolella. Tästä korvaukseksi hän vaati kuitenkin Jugurthan kuningaskunnan länsiosia ja ne saatuaan hän petti liittonsa tämän kanssa ja solmi rauhan Rooman kanssa vuonna 105 eaa. Bokkus eli ainakin vuoteen 91 eaa ja kuoli pian sen jälkeen. Hänen kuoltuaan kuningaskunta jakautui kahteen osaan yhden kuninkaan hallitessa alkuperäistä Mauretaniaa ja toisen Jugurthalta saatua aluetta. Molemmat heistä sekaantuivat Rooman sisällissotaan. Itäistä kuningaskuntaa hallitsi ilmeisesti Bogud, jonka mainitaan olleen Bokkuksen poika. Hän auttoi Pompeiusta Hiarbasia vastaan vuonna 81 eaa. Länsiosaa hallitsi puolestaan Askalis, jonka valtakaudella syttyi kapina. Kapinoitsijoiden avuksi saapui Sertorius, jonka oli ajanut Espanjasta Afrikan puolelle Sullan joukot. Kapinalliset ja Sertorius piirittivät Askalista Tingin kaupungissa ja he myös voittivat Sullan Askalin avuksi lähettämät joukot. Sertorius voitti Askalisin, mutta lähteissä ei mainita sen enempää tämän seurauksista.


title: Mauretanian kuningaskunta

text: Vuonna 49 eaa. Mauretania oli edelleen kahden kuninkaan hallinnassa. Lännessä hallitsi tuolloin Bogud II ja idässä Bokkus II. Julius Caesar liittoutui Bogudin ja Bokkuksen kanssa kansalaissodassa, kun taas hänen kilpailijansa Pompeius oli liittoutunut Numidian kuninkaiden kanssa. Bogud johti joukkojaan Caesarin tukena Espanjassa ja Bokkus hyökkäsi puolestaan Numidiaan Sittiuksen tukena. Kuninkaiden kesken tapahtui jossain vaiheessa välirikko ja Bokkus loikkasi sodassa Pompeiuksen puolelle. Caesarin kuolemaa seuranneessa Mutinan sodassa Bogud tuki puolestaan Antoniusta ja Bokkus Octavianusta. Bogus hyökkäsi Espanjaan vuonna 38 eaa, mutta hänen ollessaan poissa Tingin kaupunki kapinoi ja Bokkus hyödynsi tätä liittäen Bogudin kuningaskunnan valtansa alle. Bogud jatkoi taistelua Antoniuksen puolella kuollen taistelussa vuonna 31 eaa.


title: Mauretanian kuningaskunta

text: Bokkus II kuoli vuonna 33 eaa. ilmeisesti ilman perillisiä. Niinpä Octavianus liitti hänen kuningaskunnan Roomaan. Mauretanian kaupunkeihin asutettiin suuri joukko roomalaisia sotilaita, mutta Octavianus päätti lopulta, että alueen hallitseminen olisi helpompaa nukkevaltion kautta. Niinpä hän nosti Mauretanian kuninkaaksi Numidian entisen kuningas Juban pojan, jonka nimi oli myös Juba. Juba II oli vangittu vuonna 46 eaa. ja hän oli kasvanut Octavianuksen kotona. Juba asetti pääkaupungikseen Iolin kaupungin, joka uudelleennimettiin Caesareaksi, joka taas tunnetaan nykyisin nimellä Cherchel. Vaimokseen hän otti Kleopatra Selenen, joka puolestaan polveutui Kleopatrasta ja Antoniuksesta äitinsä kautta. Juba hallitsi kuolemaansa saakka vuoteen 23/24 jaa. ja hänen paikalleen astui hänen poikansa Ptolemaios. Vuonna 40 Caligula kutsui Ptolemaioksen Roomaan, jossa hänet murhattiin. Ptolemaioksen kuoleman jälkeen Mauretania liitettiin lopullisesti Roomaan Mauretanian provinssina.


title: Mauretanian kuningaskunta

text: Mauretanian kuninkaat pyrkivät kehittämään valtakuntaansa samaan tapaan kuin Numidian kuningas Masinissa oli tehnyt omalla alueellaan. Kehitys Mauretaniassa oli kuitenkin selkeästi hitaampaa. Suuri osa väestöstä oli vielä ensimmäisellä vuosisadalla eaa. paimentolaisia ja tärkeimmät kaupungit olivat foinikialaisten aikanaan perustamat rannikkokaupungit, erityisesti Tingi ja Lixus. Myös paikalliset perustivat sisämaahan muutamia kaupunkeja, kuten Volubilisin. Ensimmäisellä vuosisadalla eaa. maa alkoi myös avautua roomalaisille kauppaille, jotka saivat Mauretanian kautta muun muassa norsunluuta, seetripuuta ja villieläimiä gladiaattoripeleihinsä. Bogud II ja Bokkus II olivat Mauretanian kuninkaista ensimmäisiä, jotka lyötyttivät omia kolikoita. Bokkuksen kolikoissa on tekstiä puuniksi ja Bogudin kolikoissa latinaksi. Juba II oli kiinnostunut historiasta ja kirjoitti kreikankielisen teoksen Afrikan maantieteestä. Teos tunnetaan tosin vain ulkopuolisten tekemien lainausten perusteella. Juba järjesti myös tutkimusretkiä Saharan pohjoisreunoille ja rannikkoa pitkin laivoilla Mogadorin saarelle saakka.


title: Pertti Tuomala

text: Pertti Kalevi Tuomala (s. 24. elokuuta 1931 Iitti) on vuorineuvos, joka toimi Keskusosuusliike Hankkijan ja sen seuraajan Novera Oy:n pääjohtajana.


title: Pertti Tuomala

text: Tuomalan vanhemmat olivat maanviljelijä Toivo Tuomala ja Hilja Ahola. Hän valmistui ekonomiksi 1956, kauppatieteen kandidaatiksi 1964 ja maisteriksi 1966. Osuuspankkien Keskuspankin OKO:n osastopäälliköksi Tuomala tuli 1956 ja johtokunnan sihteeriksi 1965. OKO:n varatoimitusjohtajana hän työskenteli 1967-1970 ja sen jälkeen Teollistamisrahaston toimitusjohtajana 1970-1985. Hankkijan pääjohtaja Tuomalasta tuli 1986 Jorma Järven jälkeen, jolloin Hankkija oli jo suurissa taloudellisissa vaikeuksissa. Tuomala saneerasi Hankkijaa ja siirsi maataloustavarakaupan erilliseen yhtiöön, josta 1988 tuli SOK:n kanssa yhteinen maatalous- ja konekauppa. Vuonna 1990 Keskusosuusliike Hankkija yhtiöitettiin Novera Oy:ksi, ja se siirtyi Tuomalan johdolla yhä enemmän rakennustoimintaan, muun muassa yrityskauppojen avulla. Lama-aikana toteutetut toimet osoittautuivat kuitenkin epäonnistuneiksi, 1990 vuorineuvoksen arvon saanut Tuomala joutui eroamaan maaliskuussa 1992, ja heinäkuussa 1992 Novera Oy ajautui konkurssiin.


title: Pertti Tuomala

text: Tuomalan ensimmäinen puoliso vuodesta 1956 (ero) oli Anja Näsäkkälä ja toinen vuodesta on 1989 Mariitta Meurman.


title: Mies van der Rohe -palkinto

text: Mies van der Rohe -palkinto on Euroopan unionin nykyarkkitehtuuripalkinto.


title: Mies van der Rohe -palkinto

text: Palkinto jaetaan joka toinen vuosi, ja ehdokkaat tulevat Euroopan arkkitehtiliiton jäsenyhdistysten kautta. Palkinnon saajan valitsee asiantuntijoista koostuva raati. Palkinto on 60 000 euroa. Lisäksi jaetaan erikoismaininta, jossa palkintona on 20000 euroa. Se jaetaan rakennuksessa käytettävästä uudesta konseptista, menetelmistä tai teknologioista.


title: Mies van der Rohe -palkinto

text: Osa ehdokkaista valitaan kilpailusta laadittavaan luetteloon ja kiertonäyttelyyn.


title: Oiva Turunen

text: Oiva Antero Turunen (19. marraskuuta 1910 Ilomantsi – 23. syyskuuta 1991 Helsinki) oli Turo Oy:n perustajia ja yhtiön pitkäaikainen toimitusjohtaja 1938–1962.


title: Oiva Turunen

text: Turusen vanhemmat olivat kauppias Antti Turunen ja Hanna Vappu Tahvanainen. Hän kävi kauppakoulun Joensuussa 1928 ja pääsi vain 17-vuotiaana Lassila & Tikanojan myyntimieheksi, ensin Helsingissä ja sitten koko Lounais-Suomessa. 1936 hänestä tuli Birger Hallmanin tukkuliikkeen vaatetustehtaan johtaja Kuopiossa ja 1938 hän perusti Veikko Räsäsen ja Veijo Taskisen kanssa Turo Oy:n. Toimitusjohtajan työnsä ohella Turunen toimi silti myös yhtiönsä myyntiedustajana. Talvisodassa Turunen palveli komppanianpäällikkönä Kollaalla, mutta jatkosodan aikana hän johti välillä yritystään ja samalla opiskeli. Ylioppilaaksi Turunen valmistui 1944 ja ekonomiksi 1947. Sota-ajan jälkeen Turo Oy kasvoi niin, että 1950 sen tuotanto oli nelinkertaistunut sotia edeltävään aikaan verrattuna, ja Korean sota lisäsi yhä Turon pukineiden kysyntää 1950-luvulla. 1960-luvun alussa tehtiin tärkeä päätös miesten pukujen valmistamisesta. Vuotta ennen Turusen eläköitymistä eli 1961 Turon liikevaihto oli lähes 2 miljardia tuolloista markkaa ja yhtiössä oli yli 500 työntekijää. Vuonna 1962 teollisuusneuvoksen arvon saanut Turunen jatkoi yhtiön johtokunnan päätoimisena puheenjohtajana. Hän oli myös toisen kauden Kokoomuksen kansanedustajana 1962–1966, ensimmäinen kausi oli ollut 1948–1951. Turunen toimi lisäksi Kuopion kaupunginvaltuutettuna sekä useiden eri yhtiöiden johtokunnissa.


title: Oiva Turunen

text: Turusen puoliso vuodesta 1934 oli Kerttu Lammervuo (1911–1993).


title: Vivint Solar

text: Vivint Solar on yhdysvaltalainen aurinkoenergiaan erikoistunut yritys, joka asentaa aurinkopaneeleita rakennusten katoille. Se toimii Yhdysvalloissa 20 osavaltiossa. Vivint Solarin liiketoimintamalli on samankaltainen kuin SolarCityllä, mutta Vivint Solar hyödyntää merkittävästi kotimyyntiä (). Vivint Solarilla ei ole omaa aurinkokennotuotantoa, vaan se ostaa aurinkokennot markkinoilta. Vivint Solar on listattu pörssiin vuonna 2014. Vivint Solar on eriytetty Vivint-yhtiöstä, jonka pääomasijoittaja Blackstone Group oli aikaisemmin ostanut. Blackstone on Vivint Solarin suurin omistaja. SunEdisonin oli tarkoitus ostaa Vivint Solar vuonna 2015, mutta yrityskauppa kariutui maaliskuussa 2016.


title: Vivint

text: Vivint on yhdysvaltalainen yritys, joka on erikoistunut kodin turvalaitteisiin, automaatioon ja energianhallintaan. Blackstone Group on ostanut Vivintin vuonna 2012 ja omistaa sen vuonna 2014. Vivint Solar on eriytetty Vivint-yhtiöstä ja listattu pörssiin vuonna 2014.


title: Keijärvi (Ulvila)

text: Keijärvi on Satakunnassa Ulvilassa sijaitseva järvi, joka kuuluu Kokemäenjoen vesistön Harjunpäänjoen valuma-alueen "Kullaan alueeseen".


title: Keijärvi (Ulvila)

text: Järven pinta-ala on 9,213 hehtaaria ja sen pituus on 550 metriä ja leveys 250 metriä. Järven luusua sijaitsee järven luoteisrannalla, josta saa alkuunsa 1,3 kilometriä pitkä metsän läpi luikerteleva laskuoja. Metsäpuro on padottu muodostamaan lampareen ennen laskemistaan Levajärveen.


title: Keijärvi (Ulvila)

text: Järven rantaviiva on 1,3 kilometriä pitkä ja ranta on pääosin moreeni- ja kalliopohjaista metsämaastoa. Osa rannasta on metsäsuota ja järveen on johdettu lähisoiden ojitusvesiä. Suurimmat suota ovat molemmat "Hämeensuot". Järvellä ei ole loma-asutustakaan, mutta sinne pääsee metsätietä pitkin kävellen Levanpellon kylästä.


title: Keijärvi (Ulvila)

text: Vuoden 1855−56 Kalmbergin kartastossa järven nimenä oli Kejujärvi.


title: Valakian vallankumous 1848

text: Valakian vallankumous 1848 oli Euroopan hullun vuoden innoittama vallankumous Valakian ruhtinaskunnassa nykyisen Romanian eteläosassa.


Miten menestyä liike-elämässä yrittämättä liikaa ("How to Succeed in Business Without Really Trying") on David Swiftin ohjaama yhdysvaltalainen musikaalielokuva vuodelta 1967. Se perustuu vuonna 1961 kantaesityksensä saaneeseen menestysmusikaaliin "Miten menestyä vaivatta liike-elämässä", jonka sävelsi Frank Loesser ja kirjoittivat Abe Burrows, Jack Weinstock ja Willie Gilbert.


title: Miten menestyä liike-elämässä yrittämättä liikaa

text: Musikaalin pääosia, ikkunanpesijästä pääjohtajaksi ylenevää J. Pierrepont Finchiä ja yhtiön omistajaa herra Biggleyä, esittävät elokuvassa Robert Morse ja Rudy Vallee, jotka tekivät samat roolit myös musikaalin alkuperäistuotannossa Broadwayllä 1961.


title: Herbert Huber

text: Herbert Huber (4. joulukuuta 1944 Kitzbühel, Itävalta – 15. heinäkuuta 1970 Kitzbühel) oli itävaltalainen alppihiihtäjä ja olympiamitalisti. Hän voitti hopeaa pujottelussa talviolympialaisissa 1968 Grenoblessa Ranskassa.


title: Taiteilijoiden artteli

text: Taiteilijoiden artteli () oli venäläinen taiteilijayhteisö, jonka joukko Pietarin taideakatemiasta erotettuja opiskelijoita perusti vuonna 1864.


title: Taiteilijoiden artteli

text: Arttelin perustaminen sai alkunsa Ivan Kramskoin johtaman neljäntoista opiskelijan ryhmän kiistasta taideakatemian johdon kanssa. Opiskelijat eivät hyväksyneet professori Fjodor Lvovin määräystä, jonka mukaan vuoden 1863 lopputyön aiheena olisi skandinaavisesta mytologiasta poimittu ”pidot Valhallassa”. He vaativat ensin aiheen vapaavalintaisuutta ja sitten mahdollisuutta valmistua ilman lopputyön suorittamista. Taideakatemian johto päätti evätä niskoittelevilta opiskelijoilta kokonaan mahdollisuuden valmistua akatemiasta. Neljäntoista ryhmään kuuluivat Kramskoin ohella muun muassa Bogdan Venig, Aleksandr Grigorjev, Nikolai Dmitrijev-Orenburgski, Firs Žuravlev, Aleksei Korzuhin, Kirill Lemoh, Nikolai Makovski, Mihail Peskov, Nikolai Šustov ja Vasili Kreitan, jotka olivat taideakatemian lahjakkaimpia opiskelijoita. He muodostivat tästä alkaen tiiviin ryhmän ja perustivat seuraavana vuonna taiteilijajärjestö Arttelin. Noihin aikoihin radikaalien kielenkäytössä yleistynyt sana "artel" tuli muinaisvenäjän kielen uskollisuudenvalaa merkitsevästä sanasta. Arttelin ainoaksi jäänyt yhteisnäyttely pidettiin Nižni Novgorodissa 1865. Artteli hajosi vuonna 1870 keskinäisiin ristiriitoihin, mutta osa sen jäsenistä osallistui samana vuonna Vaeltajien taiteilijaryhmän perustamiseen Moskovassa.


title: Oceana

text: Oceana Mahlmann (s. 23. tammikuuta 1982 Hampuri) on saksalainen laulaja. Hänen genreihinsä kuuluvat soul, pop, R&B, reggae ja dance-pop. Oceanan äiti on saksalainen suunnittelija ja isä martiniquelainen DJ.


title: Oceana

text: Oceanan ensimmäinen albumi "Love Supply" julkaistiin vuonna 2009. Kappale sisälsi kolme singleä, joista ensimmäinen oli "Cry Cry". Kappale on menestys ja se oli tuon vuoden myydyin kappale Puolassa. Vuonna 2012 Oceana julkaisi Embassy Musicin kanssa toisen albuminsa, "My Housen". Tuo albumi sisälsi muun muassa vuoden 2012 jalkapallon EM-kisojen tunnuskappaleen "Endless Summerin" ja kaksi muuta singleä. Oceanan itse kirjoittamaa Endless Summeria katsottiin YouTubessa yli 60 miljoonaa kertaa ja laulu itse myi monta kertaa kultaa tai platinaa monessa Euroopan maassa.


title: Liikkeenkaappaus

text: Liikkeenkaappaus () on tekniikka, jolla kaapataan ja muutetaan liikkuvan kohteen liikkeet digitaaliseen muotoon. Kaapattua liikedataa tutkitaan tai käytetään digitaalisten hahmojen ja esineiden liikuttamiseen. Tekniikka otettiin käyttöön ensimmäisenä lääketieteen ja armeijan sovelluksissa, nykyään sitä käytetään myös viihteessä ja urheilussa.


title: Kike (futsalpelaaja)

text: Enrique Boned Guillot (taiteilijanimeltään Kike; s. 4. toukokuuta 1978 Valencia) on espanjalainen futsalpelaaja, joka edustaa ElPozo Murciaa ja Espanjan futsalmaajoukkuetta. Pelipaikaltaan Kike on puolustaja eli fixo.


title: Kike (futsalpelaaja)

text: Hän on voittanut kahdesti MM-kilpailut, vuosina 2000 ja 2004, sekä saanut kahdesti MM-hopeaa, 2008 ja 2012. Vuoden 2012 MM-kisoissa Kike palkittiin Silver Ballilla eli kisojen toiseksi parhaan pelaajan palkinnolla. EM-kultaa Kike on voittanut viidesti, vuosina 2001, 2005, 2007, 2010 ja 2012. Vuoden 2012 EM-kisoissa hänet valittiin turnauksen parhaaksi pelaajaksi. Seuratasolla hän on voittanut neljä Espanjan mestaruutta.


title: Kike (futsalpelaaja)

text: Vuodesta 2001 asti Kike on pelannut ElPozo Murciassa. Kike valittiin vuonna 2009 maailman parhaaksi futsalpelaajaksi. Hän on osallistunut neljiin MM-kilpailuihin.


title: Vahid Shamsaei

text: Vahid Shamsaei (; s. 21. syyskuuta 1975 Teheran) on uransa jo päättänyt iranilainen futsalpelaaja. Shamsaei oli pelipaikaltaan hyökkääjä eli pivot. Hän pitää nimissään futsalin ennätystä tehtyään 189 maaottelussaan Iranin futsalmaajoukkueen paidassa 390 maalia. Tuo maalimäärä on koko maailman suurin maajoukkueissa. Nykyisin Shamsaei toimii kotimaansa Tasisat Daryaein valmentajana.


title: Vahid Shamsaei

text: Shamsaei edusti vuodesta 1999 vuoteen 2014 kestäneellä urallaan kymmentä eri futsalseuraa, joista tunnetuin on italialainen SS Lazio. Iranin maajoukkuetta Shamsaei edusti vuodet 1999-2012. Hän voitti kahdeksasti futsalin Aasian-mestaruuden ja kerran Confederations Cupin. Shamsaei valittiin viidesti urallaan Aasian vuoden pelaajaksi. Vuonna 2013 alkaneella valmentajanurallaan Shamsaei on jo valittu Iranin liigan parhaaksi valmentajaksi kaudella 2013-2014. Hän osallistui pelaajaurallaan kolmiin MM-kilpailuihin.


title: Tero Määttälä

text: Tero Määttälä (s. 2. toukokuuta 1988) on suomalainen jääpalloilija. Hän edustaa Ruotsin Allsvenskanissa pelaavaa Lappeenrannan Veiterää.


title: Tero Määttälä

text: Tero Määttälä on helsinkiläispelaaja, joka aloitti Bandyliigauransa Botnia-69:n riveissä, jossa hän pelasi kuusi kautta kevääseen 2009 asti. Sen jälkeen hän pelasi kaksi kautta Porvoon Akilleksessa, kauden vielä Botnia-69:ssä ja kauden Veiterässä. Sen jälkeen hän siirtyi kaudeksi 2013 Ruotsin Allsvenskanissa pelanneeseen haaparantalaiseen HT Bandyyn.


title: Tero Määttälä

text: Määttälä on tehnyt ennen Haaparannan HT Bandyyn siirtymistään kahdeksalla Bandyliiga-kaudellaan 119 runkosarjamaalia. Veiterä-kautenaan 2012-2013 hän oli Bandyliigan maalikuningas 40 maalillaan.,


title: Tero Määttälä

text: Yhden Allsvenskan-kauden jälkeen Määttälä palasi takaisin Lappeenrannan Veiterään. Allsvenskan-kaudella hän teki 22 ottelussa 31 maalia ja maalintekijätilaston kuudes Allsvenskanin Pohjoisessa lohkossa. Määttälän ura Veiterässä oli vain kauden mittainen. Hän oli voittamassa pronssia Veiterässä. Sen jälkeen hän palasi kahdeksi kaudeksi kasvattajaseuraansa Botnia-69:ään, jossa hän oli ensimmäisenä kautena voittamassa Suomen mestaruutta.,


title: Tero Määttälä

text:
Syksyllä 2017 Määttälän tie vei takaisin Ruotsiin. Tällä kertaa seura oli Allsvenskanin Örebro SK.
Tero Määttälä on pelannut vuosia eri juniorimaajoukkueasteissa ja pelasi ensimmäiset maaottelunsa lokakuussa 2013.


title: Inter FS

text: Inter Fútbol Sala (tunnetaan nimellä Inter Movistar Fútbol Sala tai Inter Movistar pääsponsori Movistarin mukaan) on vuonna 1977 perustettu futsalseura Alcalá de Henaresista, Espanjasta. Seuran kotikenttö on Pabellón Caja Madrid. Kaudella 2014-15 se pelaa Primera División de Futsalissa ja sen päävalmentaja on Jesús Velasco.


title: Inter FS

text: Seura perustettiin vuonna 1977 nimellä Hora XXV, ja se pelasi silloin vain hyväntekeväisyysotteluita. Vuonna 1979 se pelasi ensimmäistä kertaa maan futsal-liigassa nimellä Interviú Hora XXV. Seura on historiansa aikana voittanut yhdeksän kertaa, viimeksi kaudella 2013-14 Primera Divisiónin sekä kolmesti UEFA Futsal Cupin. Viimeksi seuran nimi muuttui vuonna 2008 Interviú Fadesasta Inter Movistariksi Movistarin tultua seuran pääsponsoriksi.


Iivana Julma ja hänen poikansa Ivan 16. marraskuuta 1581 () on Ilja Repinin vuonna 1885 maalaama historiamaalaus. Maalaus esittää tilannetta, jossa tsaari Iivana Julma on kiivaan riidan tuoksinnassa iskenyt poikansa, tsarevitš Ivan Ivanovitšin kuoliaaksi. Maalaus kuvaa omasta teostaan järkyttyneen isän tuskaa. Suuri psykologinen kontrasti kahden hahmon ilmeissä – pojan tyynen rauhalliset ja isän poikkeuksellisen ahdistuneet kasvot – luo työhön voimakkaan jännitteen. Maalausta hallitsee punainen väri.


title: Iivana Julma ja hänen poikansa Ivan 16. marraskuuta 1581

text: Öljymaalauksen korkeus on 199,5 ja leveys 254 senttimetriä. Se kuuluu Moskovassa toimivan Tretjakovin gallerian kokoelmiin. Maalausta vandalisoitiin vuonna 1913, kun Abram Balašov -niminen mielisairas mies hyökkäsi sen kimppuun veitsen kanssa ja vaurioitti kangasta hahmojen kasvojen kohdalta. Teos saatiin pian kunnostettua entisen näköiseksi. Toukokuussa 2018 teosta vandalisoitiin uudestaan, kun juopunut venäläismies hyökkäsi sen kimppuun galleriassa metallisen kaidetolpan kanssa ja onnistui vahingoittamaan sitä. Kangas repeytyi kolmeen osaan ja kehykset vaurioituivat. Mies ilmoitti teon syyksi maalauksen ”historiallisten faktojen epäuskottavuuden”.


title: Uinnin lyhyen radan maailmanmestaruuskilpailut 2014

text: Uinnin lyhyen radan maailmanmestaruuskilpailut järjestettiin vuonna 2014 12. kerran. Kilpailut käytiin Qatarin Dohassa 3.–7. joulukuuta. Kilpailujen järjestäjänä toimi kansainvälinen uimaliitto FINA. Kisojen menestynein maa oli kymmenen mitalia (seitsemän kultaa, yksi hopea, kaksi pronssia) saavuttanut Brasilia.


title: Syvinkisalmen lossi

text: Syvinkisalmen lossi oli Ruoveden kunnassa Tarjanneveden ja Ruoveden välissä olevassa Syvinkisalmessa liikennöinyt lossi.


title: Syvinkisalmen lossi

text: Syvinkisalmen lossi oli toiminnassa vuodesta 1870 lähtien vuoteen 1995, jolloin paikalle rakennettiin lossin korvannut silta. Matka rannalta toiselle oli 80 metriä. Lossi rakennettiin helpottamaan Ruoveden kirkonkylän sekä Haapamäen ja Vilppulan rautatieaseman välistä liikennöintiä. 125 vuoden aikana losseja oli kaikkiaan yksitoista, joista puulosseja oli seitsemän ja metallilosseja neljä. Metallilosseista ensimmäinen oli käsikäyttöinen ja loput kolme moottorikäyttöisiä. Lossareita oli tuona aikana yhdeksän, joista kaksi naisia. Lossarit asuivat rannalla olevissa tuvissa.


title: Oksa

text: Oksa (kasvitieteessä ramus) on puun tai pensaan rungosta lähtevä, yleensä monihaarainen haarauma, jossa puun tai pensaan lehdet ja kukat kasvavat.


title: Bataceae

text: Bataceae on yhden suvun ("Batis") käsittävä kasviheimo, joka kuuluu koppisiemenisten Brassicales-lahkoon.


title: Bataceae

text: Heimon kasvit ovat meheviä pikku pensaita, joilla on möyheät, pienet, ehyet ja vastakkaiset lehdet. Niissä on vähäpätöiset korvakkeet, jotka kiinnittyvät joko ruodin sisäpuolelle tai varteen. Kasvien yksineuvoiset kukat sijaitsevat joko samassa tai eri yksilöissä. Kukinto on tiheän tähkämäinen ja sijaitsee tavallisesti lehtihangassa. Siinä on pieniä kukkia, joissa ei ole mesiäisiä. Hedekukissa verhiö sulkee sisäänsä koko kukan tai se koostuu neljästä yhteen kasvaneesta verholehdestä. Terälehdet ovat kynnellisiä, ja heteet sijaitsevat niihin nähden vuorottaisesti. Hedekukassa ei ole emiön jäännettä (pistillodia). Emikukat ovat teriöttömiä ja joutoheteettömiä. Sikiäin on neljälokeroinen, ja luotit vaihtelevat pallomaisista pensselimäisiin. Hedelmä on joko useamman sikiäimen yhteenkasvusta muodostunut tai luumarja, jossa on neljä kiveä (pyreniota). Siemenen kuori on kalvomainen.


title: Bataceae

text: Bataceae-heimon ainoan suvun ("Batis") kaksi lajia kasvavat Pohjois-Australiassa ja Uuden-Guinean eteläosissa, trooppisessa Amerikassa ja Galapagossaarilla.


title: Bataceae

text: Kasvit ovat halofyyttejä eli suosivat suolapitoisia kasvupaikkoja.


title: Bataceae

text: Heimo on heimon Salvadoraceae rinnakkaishaara Brassicales-lahkon evoluutiopuussa. Niiden muodostamaa kladia luonnehtivat mm. vastakkainen lehtiasento, enemmän tai vähemmän kourasuoniset lehdet, kukinnon ylälehtien kärjissä olevat erityskarvat, kaksi siemenaihetta kussakin emilehdessä, pohjaistukka, siemenen ravintovaraston eli endospermin puuttuminen ja enemmän tai vähemmän suora alkio. Heimot ovat melko samanlaisia morfologialtaan ja anatomialtaan, vaikka ulkonäöltään poikkeavatkin toisistaan paljon. Kukkien rakenne on näissä heimoissa vaikeasti tulkittavissa, mutta yhteistä niille ovat ainakin lievä vastakohtaisuus (disymmetrisyys), asento kukintolapakkoon nähden ja verhiön putkimaisuus.


title: FS Bévéziers (S621)

text: Bévéziers (runkonumero S621) oli Ranskan laivaston Agosta-luokan sukellusvene.


title: FS Bévéziers (S621)

text: Alus tilattiin Cherbourgin laivastontelakalta. Sen köli laskettiin 17. toukokuuta 1973 ja alus laskettiin vesille 14. kesäkuuta 1975. Alus valmistui 29. heinäkuuta 1977.


title: FS Bévéziers (S621)

text: Alus poistettiin palveluksesta 1998.


title: FS La Praya (S622)

text: La Praya (runkonumero S622) oli Ranskan laivaston Agosta-luokan sukellusvene.


title: FS La Praya (S622)

text: Alus tilattiin Cherbourgin laivastontelakalta. Sen köli laskettiin 1974 ja alus laskettiin vesille 15. toukokuuta 1976. Alus valmistui 9. maaliskuuta 1978.


title: FS La Praya (S622)

text: Alus poistettiin palveluksesta alkuvuodesta 2000.


title: Artjom Tšubarov

text: Artjom Andrejevitš Tšubarov (; s. 13. joulukuuta 1979 Gorki, Venäjän SFNT, Neuvostoliitto) on venäläinen entinen jääkiekkoilija, pelipaikaltaan keskushyökkääjä. Hän pelasi urallaan NHL:ssä Vancouver Canucksin joukkueessa yhteensä 228 runkosarjaottelua tehopistein 25+33=68 ja keräten 40 jäähyminuuttia sekä 27 runkosarjaottelua tehden neljä syöttöpistettä ja keräten neljä jäähyminuuttia. Yli puolet urastaan Tšubarov pelasi kuitenkin kotimaassaan. Hän ei koskaan noussut hyökkäyspään tähdeksi, vaan Tšubarov tunnettiin lähinnä klassisena kahden suunnan sentterinä, jonka vahvuuksiin kuului peliäly, alivoimapelaaminen ja aloitukset. Nykyään hän toimii KHL-joukkue Torpedo Nižni Novgorodin apuvalmentajana.


title: Artjom Tšubarov

text: Tšubarov oli Torpedo Nižni Novgorodin kasvatti. Hän pelasi seuran kakkosjoukkueessa ensimmäiset miesten pelinsä 15-vuotiaana Venäjän toiseksi korkeimmalla sarjatasolla Vysšaja Ligassa kaudella 1994–1995. Kaudella 1996–1997 Tšubarov debytoi Superliigassa, jossa hän pelasi 15 runkosarjaottelua tehopistein 1+1=2. Kaudeksi 1997–1998 hän siirtyi Dinamo Moskovaan, jossa Tšubarov pelasi 30 runkosarjaottelua tehopistein 1+4=5. Hän edusti joukkuetta kauden aikana myös EHL:ssä. Vancouver Canucks varasi Tšubarovin toisella kierroksella 31. pelaajana . Hän vietti Dinamossa vielä kauden 1998–1999 ja edusti joukkuetta taas myös EHL:ssä.


title: Artjom Tšubarov

text: Kaudeksi 1999–2000 Tšubarov siirtyi Vancouver Canucksin organisaatioon. Hän pelasi seuran NHL-joukkueessa 49 runkosarjaottelua tehopistein 1+8=9. Osa Tšubarovin kaudesta eteni farmijoukkue Syracuse Crunchissa, AHL:ssä. Kaudella 2000–2001 hän pelasi IHL-joukkue Kansas City Bladesissa ja Canucksin NHL-joukkueessa yhteensä vain 11 ottelua (10 IHL- ja yksi NHL-ottelu) marraskuussa 2000 IHL-ottelussa tulleen olkapäävamman vuoksi. Ottelumäärästään huolimatta Tšubarovin teholukema +10 oli Bladesin hyökkääjistä koko kauden paras. Kaudella 2001–2002 hän pelasi NHL:ssä 51 runkosarjaottelua tehopistein 5+5=10 ja kuusi playoff-ottelua tehden yhden syöttöpisteen. Tšubarovista tuli kaikkien aikojen ensimmäinen NHL-pelaaja, jonka neljä ensimmäistä maalia oli voittomaaleja. Osan kaudesta hän pelasi vielä AHL-joukkue Manitoba Moosessa.


title: Artjom Tšubarov

text: Kaudella 2002–2003 Tšubarov ei saanut enää farmikomennusta ja hän pelasi NHL:ssä 62 runkosarjaottelua tehden liigan yhden kauden piste-ennätyksensä tehoilla 7+13=20. Kaudella 2003–2004 Tšubarov teki runkosarjassa tehot 12+7=19. Hän palasi kaudeksi 2004–2005 kotimaahansa Dinamo Moskovan riveihin vuoksi. Tšubarov voitti kauden päätteeksi Venäjän-mestaruuden. Hän oli palaamassa Canucksiin kaudeksi 2005–2006, mutta paluuta NHL:ään ei kuitenkaan koskaan tapahtunut ja Tšubarov teki elokuussa 2005 sopimuksen Superliiga-joukkue Avangard Omskin kanssa. Hän oli kaudella 2005–2006 tehoilla 10+15=25 joukkueen kolmanneksi paras pistemies Oleg Belkinin kanssa ja Omskin paras maalintekijä kevään 2006 pudotuspeleissä viidellä osumallaan. Kaudella 2006–2007 Tšubarov teki Venäjän pääsarjan yhden kauden piste-ennätyksensä tehoilla 9+27=36. Hän edusti Omskia kauden aikana myös Continental Cupissa, jonka parhaaksi hyökkääjäksi Tšubarov valittiin.


title: Artjom Tšubarov

text: Tšubarov pelasi kauden 2008–2009 Superliigan tilalle perustettua KHL:ää kasvattajaseurassaan Torpedo Nižni Novgorodissa ja kaudella 2009–2010 kaksi ottelua Dinamo Moskovassa, jossa hän lopetti pelaajauransa. Kaudeksi 2014–2015 Tšubarov nimettiin Torpedo Nižni Novgorodin apuvalmentajaksi Pēteris Skudran johtamaan valmennustiimiin.


title: Artjom Tšubarov

text: Tšubarov edusti Venäjää maailmancupissa vuonna 2004. Hän pelasi myös alle 20-vuotiaiden MM-kilpailuissa vuosina 1998 ja 1999. Vuoden 1999 turnauksessa Tšubarov ratkaisi Venäjälle maailmanmestaruuden tehtyään finaalissa Kanadaa vastaan 3-2-voittomaalin jatkoerässä ajassa 65.13. Hän pelasi myös alle 18-vuotiaiden EM-kilpailuissa vuonna 1997.


title: Luhanskin kansantasavalta

text:
Luhanskin kansantasavalta () on vuonna 2014 yksipuolisesti itsenäiseksi valtioksi julistautunut separatistialue itäisen Ukrainan Luhanskin alueella Venäjään rajoittuvalla vyöhykkeellä. Yhdessä naapurinsa Donetskin kansantasavallan se on liittynyt Kansantasavaltojen liitto Novorossijaksi. "Luhanskin kansantasavaltaa" ei ole tunnustanut mikään kansainvälisesti yleisesti tunnustettu valtio, ainoastaan kiistanalainen Etelä-Ossetia, jolla on itsellään on vain muutaman valtion tunnustus. Ukraina on pitänyt kansantasavaltoja terroristijärjestöinä. Jotkin lähteet ovat luonnehtineet Itä-Ukrainan niin kutsuttuja kansantasavaltoja Moskovan ohjauksessa oleviksi nukkehallinnoiksi.
Ukrainan Euromaidan-vallankumouksen ja Ukrainan presidentin Viktor Janukovytšin syrjäyttämisen yhteydessä keväällä 2014 vallankumousta vastustavat ja Venäjä-mieliset protestit Itä-Ukrainassa vahvistuivat, mikä johti separatistien johtaman "Luhanskin kansantasavallan" perustamiseen 27. huhtikuuta 2014. Itä-Ukrainan sotatoimien käynnistäjäksi julistautunut entinen Venäjän armeijan sotilastiedustelun eversti Igor Girkin (alias Strelkov) toimi sotilasjohtajana myös Luhanskin alueella.


title: Luhanskin kansantasavalta

text: "Kansantasavallassa" järjestettiin kiistanalainen kansanäänestys itsenäistymisestä 11. toukokuuta. Separatistijoukkojen järjestämän äänestyksen rusteella annettiin itsenäisyysjulistus 12. toukokuuta 2014. Jo 24 huhtikuuta 2014 "kansantasavallan" hallitus" sopi yhdistymisestä samoin yksipuolisesti itsenäiseksi julistautuneen "Donetskin kansantasavallan" kanssa "Novorossijan liittovaltioksi".


title: Luhanskin kansantasavalta

text: Vain vajaa puolet Ukrainan Luhanskin aluetta on "kansantasavallan" hallinnassa; alueen pohjoisosa, joka on pääosin ukrainankielistä seutua, on pysynyt Ukrainan hallinnassa. Noin kaksi kolmannesta Luhanskin alueen väestöstä on kuitenkin separatistialueella, jossa sijaitsevat suurimmat kaupungit, joihin neuvostovuosina muutti paljon venäjänkielistä työvoimaa. Syksyllä 2014 "kansantasavallan" alueella eli noin 1,2 miljoonaa ihmistä.


title: Luhanskin kansantasavalta

text: Marraskuun alussa 2014 "kansantasavalta" järjesti parlamentti- ja johtajanvaalit. Kansainvälinen yhteisö piti vaaleja laittomana, mutta ennen vaaleja Venäjä ilmoitti kunnioittavansa vaalitulosta. Sittemmin Venäjä kuitenkin pidättäytyi vahvistamasta tukeaan vaalituloksille. Valtionpäämieheksi valittiin Igor Plotnitski.


title: Luhanskin kansantasavalta

text: Marraskuussa 2017 Plotnitski erotti sisäministeri Igor Kornetin, jonka seurauksena tunnuksettomia vihreitä miehiä saapui Luhanskiin Donetskin kansantasavallasta. Ukrainan hallituksen mukaan Plotnitski olisi paennut Venäjälle.


title: Luhanskin kansantasavalta

text: Luhanskissa arvioidaan olevan meneillään sisäinen valtataistalu, jonka seurauksena Plotnitski erosi ja siirtyi Venäjälle. Tehtävää hoitaa vaaleihin asti väliaikaisena turvallisuusministeri Leonid Pasetšnik.


title: Lönnrotin petäjä

text: Lönnrotin petäjä on Kesälahdella Hummovaaran kylässä sijaitseva mänty. Ensimmäisellä runonkeruumatkallaan ollut Elias Lönnrot taltioi puun juurella kesäkuussa 1828 Juhana Kainulaisen lausumia runoja, kansanuskomuksia ja loitsuja. Lönnrot merkitsi Kainulaiselta muistiin kahden päivän aikana yhteensä 2 551 säettä ja 59 erillistä runoa, joista suurin osa oli loitsuja. Lönnrotin 1833 julkaisemasta runoelmasta "Runokokous Väinämöisestä" eli niin sanotusta "Alku-Kalevalasta" nämä runot muodostivat merkittävän osan. Niihin kuului muun muassa Sampo-runoja ja Lemminkäisen virsi.


title: Lönnrotin petäjä

text: Petäjä sijaitsi Kainulaisen kotitalon Kainulan pihapiirissä. Kerrotaan, että puun istutti Kainulaisen suvun nuorukainen kihlauduttuaan. Morsian kuitenkin kuoli, ja petäjästä tuli Kainulaisen suvun uhripuu. Metsästäjänä tunnettu Juhana Kainulainen vei kaatamiensa karhujen pääluun mäntyyn loitsuja lukien.


title: Lönnrotin petäjä

text: Lönnrotin petäjästä puoli kilometriä itään sijaitsee Pirunpöytänä tunnettu kuppikivi, joka on aikoinaan toiminut Kainulaisen suvun uhrikivenä. Lönnrotin petäjän vieressä sijaitsee 1989 valmistunut karjalaistyylinen hirsirakennus Juhanantupa, jossa on esillä muun muassa puuveistoksia.


title: RK 95 TP

text: Rynnäkkökivääri 95 taittoperä eli RK 95 TP on Sakon valmistama RK 62:n pohjalta suunniteltu rynnäkkökivääri. Sen 7,62×39 mm -kaliiperista mallia 7,62 RK 95 TP käytetään Suomen puolustusvoimissa yleisemmin käytetyn 7.62 RK 62 -aseen rinnalla taistelijan perusaseena tietyissä joukko-osastoissa. Kaupallisesti ase tunnetaan nimellä Sako M95.


title: RK 95 TP

text: Tarve parantaa rynnäkkökiväärin ampumaominaisuuksia ja lisätä aseen tulivoimaa käynnisti uuden version kehittämisen 1980-luvun lopulla myös Suomessa. Tavoitteena oli kehittää aseesta entistä tasapainoisempi ja monikäyttöisempi. Kokonaan uuden aseen kehittämiseen ei ryhdytty, vaan perusrakenne ja kaliiperi päätettiin pitää samana kuin rynnäkkökivääri 62:ssa.


title: RK 95 TP

text: Työ annettiin 1986 Valmetille. 1987 Sako ja Valmet yhdistettiin ja lopulta kehitys tapahtui Sako-nimen alla. Sakon ehdotus uudeksi rynnäkkökivääriksi vuonna 1990 kulki nimillä RK 90 ja M90. Sen muutokset kuitenkin todettiin liian radikaaleiksi ja massatuotantoon sopimattomiksi. Nämä asiat otettiin huomioon ja seuraavaksi tuotettiin yksinkertaistetumpi versio, RK 92 (M92), joka hyväksyttiin ja josta lopulta kehitettiin RK 95 TP. RK 95 TP:n näkyvin muutos suhteessa RK 92:een oli tähtäinten rakenne: takatähtäimessä luovuttiin tangenttimallista ja sen tilalle laitettiin kaksiasentoinen L-muotoinen tähtäinlevy jossa oli asetukset 150 ja 300 metrin matkoille.


title: RK 95 TP

text:
Tärkeä uudistus 7.62 rynnäkkökivääri 95 TP:ssä on aseen rekyylin pienentäminen. Piipun suussa on suujarru, joka vähentää ampujan olkapäähän kohdistuvaa iskua. RK 95 TP käyttäytyykin sarjatulella entistä rauhallisemmin. Kiväärikranaattien ampumismahdollisuus on yksi uuden aseen perusvaatimuksista. Kranaatti asetetaan aseen piipun suuhun, ja se saa toimintaenergiansa ruutikaasuista. Yleisimmin käytettyjä ovat sirpalekranaatit. Myös panssaria läpäisevien ontelokranaattien sekä valo- ja savukranaattien käyttö on mahdollista. Kiväärikranaattien suurin ampumaetäisyys on 300–400 metriä. Sirpalekranaattien tehokas vaikutussäde on 10–20 metriä ja ontelokranaattien panssarinläpäisykyky jopa 100–200 millimetriä.
RK 95 TP on varustettu Exelin valmistamalla FAL/Galil-tyyppisellä "luurankotaittoperällä" ja sillä on mahdollista ampua kiväärikranaatteja sekä käyttää äänenvaimenninta, valonvahvistinta, punapistetähtäintä ja tähtäinkaukoputkea. Rakenteellisina eroina RK 62:een verrattuna ovat jo mainittu taittoperä, tähtäinlaitteet, vaihdin, kranaatti-istukka, kaasuventtiili ja kannen kiinnitysruuvi. Lisäksi siihen voi kiinnittää M16-kiinnityksellä varustetun pistimen. Toisin kuin RK 62:ssa, 95 TP:n tähtäintä säädetään myös korkeussuunnassa etutähtäimestä. Aseen perän puhdistusvälinetilaa on pienennetty, ja kierteellä kiinnittyvät puhdistuspuikkojen varret eivät kolise. Uuden suujarrun ansiosta ase on RK 62:sta vakaampi ampua. Laatikon kannelle on kiristin, joka ehkäisee kannen aukeamisen iskusta ja pitää takatähtäimen paikoillaan käytössä kuluneissakin aseissa (vrt. vanhojen RK 62:n löysät kannet). Ase on aikaisempia malleja etupainoisempi.Alkuperäinen ajatus oli, että Suomen puolustusvoimat korvaisi RK 62 -aseet asteittain RK 95 TP -malleilla. Esimerkiksi Karjalan prikaatissa sekä Kainuun prikaatissa sotilaspoliisit ja jääkärit käyttävät sitä, ja Kaartin jääkärirykmentin Uudenmaan jääkäripataljoonassa sekä Porin prikaatiin kuuluvassa Säkylän Huovinrinteen varuskunnassa kaikki varusmiehet varustetaan RK 95 -aseilla. Myös osa rauhanturvatehtävissä työskentelevistä on jo pidempään varustettu kyseisellä aseella. Aseita kuitenkin tilattiin vain yksi erä, ja niiden valmistus lopetettiin 1997. Silloinen puolustusministeri on helmikuussa 2012 todennut vastauksena kirjalliseen kysymykseen, että Suomen nykyinen rynnäkkökiväärikalusto säilyy käyttökelpoisena noin vuoteen 2035 asti, ja tätä ennen – noin 2020-luvun alkupuolella – on päätettävä rynnäkkökiväärien käytön jatkamisesta tai uuden aseen hankkimisesta. Turun Sanomat uutisoi 2. joulukuuta 2012, että korvaavan aseen etsintä on jo alkanut, ja että ensimmäiset joukot saattaisivat saada uusia aseita jo tällä vuosikymmenellä. Sakon vuodesta 2000 omistava Beretta esitti Beretta ARX 160 -rynnäkkökivääriä Puolustusvoimille korvaavaksi aseeksi vuonna 2013, mutta Puolustusvoimat luopui suunnitelmista hankkia uutta asetta lähitulevaisuudessa ja päätyi sen sijaan parantamaan RK 62:n ominaisuuksia muokkaamalla aseen RK 62M -malliseksi.


title: RK 95 TP

text: Helsingin Sanomat uutisoi 20. helmikuuta 2015, että RK 95 -rynnäkkökivääreihin ollaan asentamassa nopealla aikataululla lisävarustekiskot, jotta niihin voidaan asentaa esimerkiksi punapistetähtäimiä tai valonvahvistimia. Uutisessa jalkaväen tarkastaja Jukka Valkeajärvi kommentoi, että tavoitteena on hankkia muutaman vuoden sisällä kaikkiin RK 95 -aseisiin optiset tähtäimet.


title: RK 95 TP

text: SAKOn tehtaalta uskotaan olevan kadoksissa 17 rynnäkkökivääriä vuodelta 1995.


title: Salvadoraceae

text: Salvadoraceae on pieni kasviheimo koppisiemenisten Brassicales-lahkossa.


title: Salvadoraceae

text: Kasvit ovat melko rentokasvuisia, pienilehtisiä ja kaksikotisia, sekasopuisia (polygaamisia) tai kukiltaan kaksineuvoisia pensaita tai pieniä puita. Lehdet ovat vastakkaisesti ja melko nahkeita. Kukat ovat neljälukuisia, so. kukkalehtien perusluku on neljä. Niissä on silmuasennossaan kierteinen eli kontortti verhiö, joka koostuu tavallisesti kahdesta, kolmesta tai neljästä, harvoin viidestä verholehdestä ja on tyveltään kasvanut yhteen. Myös teriö voi olla kontortti, harvoin yhdislehtinen. Kukassa on toisinaan mesirauhasia. Heteet sijaitsevat kohdakkain verholehtien kanssa, ovat erillisiä paitsi tyveltään yhteen kasvaneita tai teriöön kiinnittyneitä. Sikiäin on joskus gynoforin päässä eli varrellinen ja yksi-, kaksi- tai nelilokeroinen, kahdesta emilehdestä muodostunut. Luotti on lyhyehkön vartalon päässä ja enintään hiukan liuskainen. Hedelmä on marja tai luumarja.


title: Salvadoraceae

text: Salvadoraceae-kasvit ovat tanniinittomia, ja niiltä puuttuvat Brassicales-lahkolle ominaiset myrosiinisolut. Johtojänteissä on puusolukon ympäröimiä nilasaarekkeita. Kutikulan vaha on levymäisinä kiteinä. Siitepölyhiukkasessa on kolme pyöreää itureikää, ja sen pinta on verkkokuvioinen. Siemenaiheiden siitereikä eli mikropyle on joko ulomman, sisemmän tai molempien kalvojen muodostama. Ulkokalvo on 10-15 solukerroksen paksuinen, sisäkalvo kolmesta viiteen solukerrosta paksu. Siemenkuoren solukerroksista ulommaisin (eksotesta) on pylvästylppymäinen, ja sen soluseinät ovat hieman paksuuntuneet ja osittain limautuvia ja kiteitä sisältäviä; kuoren sisäosan eli tegmenin ulkokerroksen solut ovat syymäisiä mutteivät ligniinipitoisia. Alkion alkeislehdet ovat paksuja.


title: Salvadoraceae

text: Heimo kasvaa Afrikassa, Madagaskarissa, Lähi-idässä ja Etelä-Aasiassa.


title: Salvadoraceae

text: Salvadoraceae-heimon lajit ovat enimmäkseen kuivien kasvupaikkojen kasveja.


title: Salvadoraceae

text: Läheisin sukulaisheimo on Bataceae, jonka kanssa Salvadoraceae kuuluu yhteiseen kladiin Brassicales-lahkon evoluutiopuussa.


title: Salvadoraceae

text: Salvadoraceae-heimossa on kolme sukua, joissa on yhteensä 11 lajia. Niistä puolet (viisi lajia) kuuluu sukuun "Salvadora" Suvut ovat:


title: Pirunpöytä

text: Pirunpöytä on Kesälahden Hummovaaran kylässä sijaitseva uhrikivi eli kuppikivi. Kiven korkeus on 0,3-0,5 metriä ja sen sivuilla on mittaa 2,05 metriä ja 1,78 metriä. Pöytämäisen kiven laakeassa yläpinnassa on 78 kuoppaa joiden halkaisija vaihtelee 3-8 senttimetriin.


title: Pirunpöytä

text: Kansantarinoiden mukaan kivessä olleet kuopat olisivat syntyneet pirun tanssiessa kiven päällä keskiyöllä.


title: Pirunpöytä

text: Lönnrotin petäjänä tunnettu suuri mänty sijaitsee puolen kilometrin päässä Pirunpöydästä länteen.


title: Martti Tuukka

text: Martti Vilhelm Tuukka (ent. Tuukkanen) (10. marraskuuta 1891 Tampere – 5. syyskuuta 1945 Helsinki) oli suomalainen lavastaja ja näyttelijä.


title: Martti Tuukka

text: Tuukan vanhemmat olivat seppä Mikael Tuukkanen ja Vilhelmina Simonsson. Hän aikoi ensin konepiirtäjäksi, mutta opiskeli isänsä kuoltua koristemaalariksi. Jo opiskeluaikanaan hän teki kulissimaalauksia Tampereen Työväen Teatterille, johon hänet palkattiin lavastajaksi. Vuonna 1913 Tuukka siirtyi lavastajaksi Tampereen Teatteriiin, jossa häntä opasti näyttelijä-lavastaja Simo Kaario. 1926–1927 Tuukka perehtyi kulissimaalaukseen Tukholman kuninkaallisessa oopperassa kulissimaalari Thorolf Janssonin johdolla. Pääosin Tampereella Tuukka työskenteli vuoteen 1931 saakka, jolloin hän siirtyi Helsinkiin, Suomalaisen Oopperan lavastajaksi hänet oli siellä kiinnitetty jo 1928. Tunnetuimpia Tuukan lavastuksista lienevät Erkki Melartinin oopperan "Aino" (1935) ja Alexander Borodinin oopperan "Prinssi Igor" (1939) lavastukset. Lavastusnäyttelyihin hän osallistui heti ensimmäisestä vuonna 1924 järjestetystä näyttelystä alkaen. Tuukka oli mukana Suomen Lavastustaiteilijan Liiton toiminnasta alusta vuodesta 1928 asti, rekisteröidyn liiton ensimmäinen puheenjohtaja hän oli 1943–1945. Tuukka ryhtyi näyttelemään lavastustyönsä ohella jo 1914, vuodesta 1919 hän oli mukana useissa Erkki Karun Suomi-Filmi Oy:n elokuvissa sekä studiopäällikkönä, lavastusapulaisena että näyttelijänä. Tunnetuimpia näistä lienee lavastus ja kraatari Aapelin rooli Teuvo Puron ohjaamassa Aleksis Kiven teokseen "Kihlaus" perustuvassa elokuvassa 1922.


title: Martti Tuukka

text: Tuukan puoliso vuodesta 1915 oli Emmi Maria Eskola (k. 1952).


title: Syyskuun 30. päivän liike

text: Syyskuun 30. päivän liike (, "G30S", myös "Gerakan September Tigapuluh" eli "Gestapu") oli sotilasryhmä, joka salamurhasi Indonesiassa 30. syyskuuta ja 1. lokakuuta 1965 välisenä yönä kuusi korkea-arvoista armeijan kenraalia tarkoituksenaan aloittaa vallankaappaus. Kaappaus kuitenkin epäonnistui, mutta tapahtumat johtivat siihen, että armeija otti Indonesiassa vallan ja syrjäytti presidentti Sukarnon. Ei ole selvää mikä taho oli syyskuun 30. päivän liikkeen taustalla. Tapahtumien seurauksena kenraali Suharto nousi Indonesian presidentiksi maaliskuussa 1967.


title: Syyskuun 30. päivän liike

text: Indonesiassa kiersi huhuja syyskuussa 1965, että joko kommunistit tai presidentti Sukarnoa vastustaneet oikeistolaiset upseerit suunnittelivat vallankaappausta. Itseään ”syyskuun 30. päivän liikkeeksi” kutsunut sotilasryhmä kokoontui pääkaupungissa Jakartassa 30. syyskuuta tarkoituksenaan siepata ja surmata seuraavan aamuyön aikana seitsemän merkittävää kenraalia. Suunnitelluista kohteista ryhmä sai surmattua kuusi, mutta seitsemäs eli kenraali Abdul Haris Nasution pääsi pakoon. Seuraavana aamuna liike ilmoitti kaapanneensa ennalta ehkäisevästi vallan estääkseen salaliitossa olleiden kenraalien suunnitteleman kaappauksen presidenttiä vastaan. Liikkeen johdossa esiintyi everstiluutnantti Untung Syamsuri. Vielä saman päivän aikana armeijan strategisten reservijoukkojen komentaja kenraali Suharto otti kuitenkin aloitteen itselleen ja kukisti kaappaushankkeen.


title: Syyskuun 30. päivän liike

text: On esitetty erilaisia näkemyksiä siitä, mikä taho oli ”syyskuun 30. päivän liikkeen” taustalla. Vahvan aseman presidentti Sukarnon valtakaudella saavuttanut Indonesian kommunistinen puolue (PKI) väitti kyseessä olleen armeijan sisäinen valtataistelu, kun taas asevoimien johto väitti sitä PKI:n vallankaappausyritykseksi. Tähän väitteeseen nojaten armeija käynnisti kommunisteihin kohdistuneet valtaisat puhdistukset, joissa surmattiin seuraavien kuukausien aikana eri arvioiden mukaan 80 000 – 1 000 000 ihmistä. Kommunisteihin ja kommunisteiksi epäiltyihin kohdistunut poliittinen vaino jatkui sen jälkeen vielä vuosien ajan. Voimakkaan PKI:n tuhoaminen horjutti presidentti Sukarnon luomaa valtatasapainoa ja jätti heikon presidentin sotavoimien armoille. Maaliskuussa 1966 armeija pakotti Sukarnon antamaan pääesikunnan päälliköksi kohonneelle Suhartolle poikkeusvaltuudet, joiden nojalla tämä lakkautti PKI:n kokonaan. Suharto kasasi vähitellen kaiken vallan itselleen, ja Indonesian parlamentti nimitti hänet maaliskuussa 1967 virkaatekeväksi ja vuotta myöhemmin varsinaiseksi presidentiksi.


title: Syyskuun 30. päivän liike

text: Suharton valtakaudella PKI:n syyllisyys vuoden 1965 vallankaappausyritykseen liitettiin osaksi Indonesian virallista historiankirjoitusta. Tämän selityksen mukaan hankkeen takana olivat PKI ja sen kanssa liittoutuneet armeijan vasemmistolaiset upseerit, joita Kiina ja Indonesian kiinalaisvähemmistöön kuuluneet tukivat. Tätä selitystä on kuitenkin epäilty. Länsimaisten tutkijoiden keskuudessa enemmän kannatusta on saanut teoria, jonka mukaan oikeistolaiset kenraalit olisivat todella suunnitelleet Sukarnon syrjäyttämistä (mahdollisesti CIA:n tuella), koska he eivät hyväksyneet Sukarnon yhteistyötä sisäpolitiikassa kommunistien ja ulkopolitiikassa sosialististen maiden kanssa. Tämän teorian mukaan ”syyskuun 30. päivän liike” olisi ollut Sukarnolle lojaalien vasemmistolaisten upseerien yritys kaavaillun sotilasvallankaappauksen estämiseksi. Jotkut ovat lisäksi arvelleet ”syyskuun 30. päivän liikkeen” olleen alusta alkaen vastapuolen soluttama, koska se epäonnistui niin surkeasti. Muun muassa politiikantutkija Benedict Anderson on väittänyt, että Suharto tiesi ”syyskuun 30. päivän liikkeen” kaappaushankkeesta etukäteen ja käytti sitä hyväkseen tuhotakseen kilpailijansa armeijan johdossa sekä päästäkseen valtaan.


title: FS Ouessant (S623)

text: Ouessant (runkonumero S623) oli Ranskan laivaston Agosta-luokan sukellusvene.


title: FS Ouessant (S623)

text: Alus tilattiin Cherbourgin laivastontelakalta. Sen köli laskettiin 1974 ja alus laskettiin vesille 23. lokakuuta 1976. Alus valmistui 27. heinäkuuta 1978.


title: FS Ouessant (S623)

text: Alus poistettiin palveluksesta alkuvuodesta 2001.


title: Alvar Typpö

text: Alvar Typpö (24. helmikuuta 1932 Rautio - 20. lokakuuta 1992 Helsinki) oli aputyömies ja kuuluisa talkoolainen.


title: Alvar Typpö

text: Typön vanhemmat olivat maanviljelijä Einar Vihtori Typpö ja Hilda Maria Koivusipilä. Kuusilapsinen pienviljelijä- ja työläisperhe asui työväentalossa. Typön kolmesta veljestä tuli diplomi-insinööri, pappi ja lääketieteen ja kirurgian tohtori, mutta he pitivät Alvar Typpöä joukon lahjakkaimpana. Aputyöläiseksi itseään kutsunut Typpö työskenteli muun muassa uitto- ja metsätyömiehenä, taksin- ja linja-auton kuljettajana sekä kaupanhoitajana ja itsenäisenä kauppiaana, Ruotsissa hän oli vuoden verran töissä kaivosmiehenä. Suomeen palattuaan Typpö toimi Helsingissä viisi vuotta loka-auton kuljettajana ja viemäreiden puhdistajana, työmiehenä sementtirengastehtaalla ja kolme vuotta HKL:n linja-autonkuljettajana. Rakennustyöt hän joutui jättämään vaikean reuman takia. Talkooaktivistin maineensa Typpö loi ennen muuta Pasilan Rauhanaseman ja Tuusulan Kellokosken ruukin juhlatalon saneerausurakoissa. Kun viimeksi mainittu valmistui Itämerikeskukseksi, Typön oli tarkoitus jäädä sen talonmieheksi, mutta hän menehtyi ennen kuin ehti aloittaa toimessa. Itämerikeskuksen piha-alueella pystytettiin 1996 latvialaisen Vija Mikasen veistämä Alvar Typön patsas.


title: David Belasco

text: David Belasco (25. heinäkuuta 1853 San Francisco, Kalifornia, Yhdysvallat – 14. toukokuuta 1931 New York, New York, Yhdysvallat) oli yhdysvaltalainen teatterituottaja ja -ohjaaja sekä näytelmäkirjailija. Hän aloitti uransa jo lapsinäyttelijänä, mutta hän siirtyi myöhemmin urallaan näyttelijästä teatteriohjaajaksi ja -tuottajaksi. Belasco rakensi vuonna 1907 oman teatterin New Yorkiin. Hän kehitti uransa aikana muun muassa teatterivalaistusta ja lavastustaidetta.


title: David Belasco

text: David Belasco syntyi San Franciscossa vuonna 1853. Hän oli Englannista Yhdysvaltoihin Kalifornian kultaryntäyksen aikana muuttaneiden portugalinjuutalaisten maahanmuuttajien poika.


title: David Belasco

text: Belasco oli naimisissa Cecilia Loverichin kanssa. Heidän avioliittonsa kesti vuodesta 1873 Cecilian kuolemaan vuoteen 1925. He saivat kaksi tytärtä, Reinan ja Augustan. Reina oli naimisissa teatterituottaja Morris Gestin kanssa.


title: David Belasco

text: Belasco esiintyi lapsinäyttelijänä muun muassa Charles Keanen kanssa näytelmässä "Rikhard III". Vuoteen 1871 mennessä hän oli mukana kiertueella kaivosleireissä ja -kaupungeissa. Tuona aikana hän toimi myös näytelmäkirjailija Dion Boucicaultin sihteerinä. Belasco työskenteli vuosina 1873–1879 useissa sanfransiscolaisissa teattereissa näyttelijänä, näyttämömestarina ja näytelmien sovittajana.


title: David Belasco

text: Frohmanin veljekset kutsuivat Belascon New Yorkiin näyttämömestariksi ja näytelmäkirjailijaksi. Hänen ensimmäinen soolonäytelmänsä oli romanttinen melodraama "May Blossom" (1884). Belascon vuoden 1890 tuotanto "The Heart of Maryland" oli ensimmäinen itsenäisenä näytelmäkirjailijana sekä teatteriohjaajana ja -tuottajana. Vuosien 1895–1902 aikana hän tuotti useita suosittuja näytelmiä Theatrical Syndicate -järjestölle. Belascon suurimpia menestyksiä olivat "Zaza" (1899) ja "Madame Butterfly".


title: David Belasco

text: Belasco vuokrasi vuonna 1902 teatterin 42. kadulta ja kirjoitti, ohjasi ja tuotti sinne useita näytelmiä. Hän rakensi vuonna 1907 uuden teatterin 44. kadulle. Hänen itsenäisen kautensa merkittävimpiä näytelmiä olivat hänen oma teoksensa "The Girl of the Golden West" ja Eugene Walterin "The Easiest Way". Alice Bradleyn näytelmää "The Governor’s Lady" varten Belasco rakennutti täydellisen kopion newyorkilaisen lastenravintolan ruokasalista. Belasco oli Yhdysvaltain merkittävimpiä teatteriohjaajia, ja hän kirjoitti tai sovitti yli sata näytelmää. Lisäksi hän tuotti toiset sata näytelmää.


title: David Belasco

text: Ohjaajana Belasco noudatti uskollisesti realismia ja oli todella pikkutarkka yksityiskohdista. Hän kehitti teatterivalaistusta ja lavastustaidetta. Belasco oli muun muassa ensimmäisiä teatteriohjaajia, jotka pystyivät tekemään kokeiluja sähkövaloilla. Hän oli myös eräänlainen elokuvatuottajien edeltäjä, sillä hän osasi tehdä näyttelijöistään suosittuja heidän julkisuuskuvaansa kontrolloimalla.


title: David Belasco

text: Belascon omat näytelmät olivat useimmiten sovituksia muiden kertomuksista tai romaaneista. Hän pyrki valitsemaan tarinoita, jotka kuvasivat perhe-elämän moraalisia valintatilanteita yhdysvaltalaisessa ympäristössä. Belasco loi kotoisiin asetelmiin jännitteitä ja tilanteita, joihin hän oli tutustunut jo näytellessään tai toimiessaan näyttämömestarina perinteisissä melodraamoissa. Belasco kertoi yleensä tarinansa kuvasarjan tapaan, ja hänen dialoginsa oli proosallista puhekieltä.


title: Sergio Marchionne

text: Sergio Marchionne (17. kesäkuuta 1952 Chieti, Italia – 25. heinäkuuta 2018 Zürich, Sveitsi) oli italialainen yritysjohtaja, joka toimi Fiat Chrysler Automobilesin, Fiatin ja Chryslerin toimitusjohtajana sekä Ferrarin pääjohtajana. Hän toimi Fiatilla vuodesta 2003 alkaen, ja hänet tunnetaankin kenties parhaiten siitä, että hän teki täyskäännöksen Fiatin strategiassa sen oltua talousvaikeuksissa. Vuonna 2009 Marchionnesta tuli Fiat Chryslerin toimitusjohtaja. Nuorempana Marchionne asui perheensä kanssa Kanadan Torontossa.


title: Sergio Marchionne

text: Syyskuussa 2014 selvisi, että Ferrarin pääjohtaja Luca di Montezemolo jättää tehtävänsä, ja näin Marchionne siirtyi hänen tilalleen. Hän aloitti työnsä Ferrarin pääjohtajana lokakuussa 2014. Hän oli myös sveitsiläisen SGS-logistiikkayhtiön hallituksen puheenjohtaja sekä kuului myös tupakkayhtiö Philip Morrisin johtajiin. Marchionne työskenteli pitkään johtotehtävissä myös rahoitusyhtiö UBS:n palveluksessa.


title: Sergio Marchionne

text: Sergio Marchionne kuoli 25. heinäkuuta 2018 Zürichin yliopistollisessa sairaalassa, jossa hänen oikea olkapäänsä oli leikattu runsas kuukausi aikaisemmin. Hän palasi sairaalaan 15. heinäkuuta leikkauksen jälkeisten komplikaatioiden vuoksi. Eräs italialaislehti kuitenkin uutisoi Marchionnen sairastaneen ketjupolttonsa takia myös keuhkosyöpää.


title: Raphaël Guerreiro

text: Raphaël Adelino José Guerreiro (s. 22. joulukuuta 1993 Le Blanc-Mesnil, Ranska) on portugalilais-ranskalainen jalkapalloilija, joka edustaa Ligue 1:ssä pelaavaa FC Lorientia. Pelipaikaltaan vasenjalkainen Guerreiro on vasen laitapuolustaja. Hän pelaa myös Portugalin jalkapallomaajoukkueessa. Hänen isänsä on portugalilainen ja äitinsä ranskalainen.


title: Raphaël Guerreiro

text: Guerreiro on pelannut koko uransa Ranskassa. Hänen ensimmäinen ammattilaisseuransa on Ligue 2:n SM Caen, jota hän edusti kauden 2012–2013. Kesällä 2013 Guerreiro siirtyi Ligue 1 -seura FC Lorientiin, jossa hän pelasi ensimmäisen kautensa aikana 34 ottelua. Avausmaali liigassa syntyi marraskuussa 2014 PSG:tä vastaan.


title: Raphaël Guerreiro

text: Guerreiro olisi saanut edustaa joko Portugalia tai Ranskaa. Hän on pelannut Portugalin alle 21-vuotiaiden maajoukkueessa. Portugalin jalkapallomaajoukkueessa Guerreiron debyytti tapahtui EM-karsintaottelussa Armeniaa vastaan marraskuussa 2014 Farossa. Ensimmäinen maaottelumaali tuli Argentiinaa vastaan 1–0-voitossa neljä päivää myöhemmin Old Traffordilla Manchesterissa. Guerreiro voitti EM-kultaa vuoden 2016 kilpailuista.


title: Tyyne Martikainen

text: Tyyne Martikainen, o.s. "Kuosku" (s. 1931 Kuosku, Savukoski) on suomalainen Espoossa asuva terveydenhuoltoneuvos, valtiotieteen maisteri ja terveystieteiden lisensiaatti sekä kirjailija.


title: Tyyne Martikainen

text: Martikainen kävi keskikoulun ja valmistui sairaanhoitaja-terveyssisareksi Porista 1954. Hän toimi aluksi terveyssisarena Savukoskella mutta muutti sitten naimisiin mentyään Helsinkiin ja valmistui Helsingin yliopistosta valtiotieteen maisteriksi sekä Kuopion yliopistosta terveystieteiden lisensiaatiksi. Hän toimi terveydenhuollon asiantuntijatehtävissä ja ennen eläkkeelle jäämistään 1995 hän oli sosiaali- ja terveysministeriön ylitarkastajana.


title: Tyyne Martikainen

text: Eläkkeelle jäätyään Martikainen alkoi kerätä muistitietoa kotikylänsä Savukosken Kuoskun historiasta ja jatkosodan aikana Itä-Lapissa käydystä partisaanisodasta. Neuvostoliittolaiset partisaanit hyökkäsivät useisiin Itä-Lapin kyliin muun muassa 3. syyskuuta 1941 Martikaisen kotikylään Kuoskuun ja surmasivat iskuissaan siviilejä.


title: Tyyne Martikainen

text: Martikaisen aloitteesta perustettiin Kuoskussa partisaanisodan uhrien yhdistys Jatkosodan Siviiliveteraanit ry ja hän toimi 11 vuoden ajan yhdistyksen puheenjohtajana. Yhdistys sai toiminnallaan aikaan partisaanien uhrien kertakorvauslain ja partisaanien uhrien ja karjan evakuointiin osallistuneiden veteraanikuntoutuslain. Yhdistys järjesti kansainvälisiä konferensseja, joihin kutsuttiin ulkomaisia sotahistorian ja ihmisoikeuksien asiantuntijoita. Sovitusseminaarien tarkoituksena oli tarkastella partisaanisodan historiaa ja tapahtumia nähtynä rajan yli molemminpuolisen sovituksen hengessä. Tämä on ollut ainutlaatuista työtä niin uhrien kuin venäläisten näkökulmasta. Lisäksi Tyyne Martikainen on osallistunut useisiin Petroskoin yliopistossa ja Suomessa pidettyihin historiaseminaareihin ja tehnyt muutoinkin rajan yli yhteistyötä.


title: Tyyne Martikainen

text: Partisaanisodan siviiliuhrien lisäksi Martikainen on kirjoittanut useita sotiin, vainoihin ja lappilaiseen kulttuuriin liittyviä teoksia, mm. talvisodan evakoista ja sotavangeiksi joutuneista suomalaissiviileistä, Lapin sodan tuhoista sekä inkerinsuomalaisten vainoista 1930-luvulla Neuvostoliitossa. Hänen toimestaan on Kansallisarkiston verkossa julkaistu partisaanisodassa menehtyneiden siviiliuhrien tiedosto sekä Siirtolaisuusintituutin verkossa Inkerinsuomalaisten Martyrologia, joka sisältää yli kuuden tuhannen vainojen uhrien tiedoston.


title: Palmuorneero

text: Palmuorneero ("Berlepschia rikeri") on orneeroiden heimoon kuuluva varpuslintu.


title: Palmuorneero

text: Palmuorneeroa tavataan laajalla alueella Etelä-Amerikan pohjoisosissa. Lajin kanta on vakaa, ja se on luokiteltu elinvoimaiseksi.


title: Valkotäpläorneero

text: Valkotäpläorneero ("Anabacerthia amaurotis") on orneeroiden heimoon kuuluva varpuslintu.


title: Valkotäpläorneero

text: Valkotäpläorneeroa tavataan Argentiinassa, Brasiliassa ja Paraguayssa. Lajia uhkaa elinympäristöjen tuhoutuminen, ja se on luokiteltu silmälläpidettäväksi.


title: Vuoriorneero

text: Vuoriorneero, aikaisemmalta nimeltään vuorilehvälintu ("Anabacerthia striaticollis") on orneeroiden heimoon kuuluva varpuslintu.


title: Vuoriorneero

text: Vuoriorneeroa tavataan Boliviassa, Ecuadorissa, Kolumbiassa, Perussa ja Venezuelassa. Lajia on kuvattu melko yleiseksi, ja sen kanta on vakaa. Se on luokiteltu elinvoimaiseksi.


title: Álvaro Medrán

text: Álvaro Medrán Just (s. 15. maaliskuuta 1994 Dos Torres, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Rayo Vallecanoa ja on pelipaikaltaan keskikenttäpelaaja.


title: Álvaro Medrán

text: Medrán on kotoisin Dos Torresista, joka sijaitsee Córdoban maakunnassa. Ennen siirtymistään vuonna 2011 Real Madridin nuorisoakatemiaan, hän pelasi paikallisseurojen akatemioissa.


title: Álvaro Medrán

text: Hän pelasi ensimmäisen ammattilaisottelunsa 23. helmikuuta 2014 Real Zaragozaa vastaan. Ensimmäiset maalinsa Medrán teki 31. toukokuuta 2014 ottelussa CE Sabadellia vastaan, kun hän onnistui kaksi kertaa toimittamaan pallon maalipuiden sisään.


title: Álvaro Medrán

text: Ensiesiintymisensä edustusjoukkueessa Medrán teki 18. lokakuuta 2014 ottelussa Levantea vastaan, korvaten vaihtoon otetun Luka Modrićin 78. peliminuutilla. Ensimmäisen maalinsa edustusjoukkueessa Medrán teki 9. joulukuuta 2014 ottelussa Ludogorets Razgradia vastaan, ottelu oli samalla myös Medránin ensimmäinen Mestarien liigassa.


title: Venezuelanorneero

text: Venezuelanorneero ("Syndactyla guttulata") on orneeroiden heimoon kuuluva varpuslintu.


title: Venezuelanorneero

text: Venezuelanorneeroa tavataan vain Venezuelassa. Lajia on kuvattu yleiseksi, ja sen kanta on vakaa. Se on luokiteltu elinvoimaiseksi.


title: Keltakaulaorneero

text: Keltakaulaorneero ("Syndactyla ruficollis") on orneeroiden heimoon kuuluva varpuslintu.


title: Keltakaulaorneero

text: Keltakaulaorneeroa tavataan Ecuadorissa ja Perussa. Sen kannaksi arvioidaan 10 000–19 999 yksilöä. Lajia uhkaa elinympäristöjen tuhoutuminen, ja se on luokiteltu vaarantuneeksi.


title: Pensasorneero

text: Pensasorneero ("Syndactyla rufosuperciliata") on orneeroiden heimoon kuuluva eteläamerikkalainen varpuslintulaji.


title: Pensasorneero

text: Pensasorneeroa tavataan Argentiinassa, Boliviassa, Brasiliassa, Ecuadorissa, Paraguayssa, Perussa ja Uruguayssa. Lajia on kuvattu yleiseksi, ja sen kanta on vakaa. Se on luokiteltu elinvoimaiseksi.


title: Boliviantiaisorneero

text: Boliviantiaisorneero ("Syndactyla striata") on orneeroiden heimoon kuuluva varpuslintu.


title: Boliviantiaisorneero

text: Boliviantiaisorneeroa tavataan Boliviassa ja Perussa. Lajin kannaksi on arvioitu 50 000–99 999 yksilöä. Se on luokiteltu elinvoimaiseksi.


title: Peruntiaisorneero

text: Peruntiaisorneero ("Syndactyla ucayalae") on orneeroiden heimoon kuuluva varpuslintu.


title: Peruntiaisorneero

text: Peruntiaisorneeroa tavataan Boliviassa, Brasiliassa ja Perussa. Lajia on kuvattu harvinaiseksi, ja se on vähenemässä elinympäristöjen tuhoutumisen takia. Se on luokiteltu silmälläpidettäväksi.


title: Jääpallon Allsvenskan-kausi 2013–2014

text: Ruotsin jääpallon Allsvenskan pelattiin kaudella 2013-2014 kahdessa kahdentoista joukkueen lohkossa, joissa pelattiin kaksinkertainen sarja. Lohkojen kaksi parasta joukkuetta selviytyivät Elitserienin karsintoihin, kaksi heikointa putosi 1. divisioonaan ja sijoille 9.-10. sijoittuneet joutuivat karsimaan Allsvenskanin sarjapaikastaan. Falunin tehtyä keväällä 2013 konkurssin sen sarjapaikka annettiin perinteikkäälle Länsi-Gootanmaan seuralle Surte BK, joka itsekin oli kaksi vuotta aiemmin Ale-Surte BK - nimisenä tehnyt konkurssin., Vastaavasti Finspångs AIK luopui sarjapaikastaan, joka tarjottiin Selånger SK:lle.


title: Jääpallon Allsvenskan-kausi 2013–2014

text:
Karsinnat pelattiin kahdessa neljän joukkueen lohkossa. Karsinnoissa pelasivat Elitserienin neljä heikointa ja Allsvenskanin neljä parasta joukkuetta. Molempien lohkojen kaksi parasta joukkuetta selviytyivät seuraavaksi kaudeksi Elitserieniin.
Elitserienin joukkueet säilyttivät sarjapaikkansa.


title: Jääpallon Allsvenskan-kausi 2013–2014

text: IF Boltic, Otterbäckens BK ja Rättvik säilyivät Allsvenskanissa ja Skiro-Navelsjö Bandy nousi sinne. 1. Divisioonasta nousivat suoraan Allsvenskaniin Västanfors IF, Skutskärs IF, Falu BS ja Köping IS BK.


title: Evelyn Tubb

text: Evelyn Tubb (s. 1954) on englantilainen sopraano ja pedagogi.


title: Evelyn Tubb

text: Tubb aloitti musiikkiopintonsa pianolla ja trumpetilla ennen siirtymistään lauluun. Tutustuessaan vanhan musiikin spesialisteihin Emma Kirkbyyn, Anthony Rooleyhin ja Michael Fieldsin, Tubb löysi kutsumuksensa. Hän on jäsenenä muun muassa The Consort of Musicke -yhtyeessä. Urallaan hän on tehnyt parikymmentä soololevyä ja osallistunut noin sataan muuhun levytykseen. Tubb toimii opettajana Baselissa Schola Cantorum Basiliensis -oppilaitoksessa. Hän on ollut vakituinen esiintyjä Sastamala Gregorianassa 1990-luvun lopulta saakka.


title: Nanna Bryndís Hilmarsdóttir

text: Nanna Bryndís Hilmarsdóttir (s. 6. toukokuuta 1989) on islantilainen muusikko. Hän on toiminut laulaja-kitaristina yhtyeessä Of Monsters and Men vuodesta 2010, jolloin yhtye perustettiin.


title: Gotthelf Borup

text: Gotthelf Borup (1804 Kööpenhamina – 1879 New Haven, Yhdysvallat) oli tanskalainen kuvanveistäjä.


title: Gotthelf Borup

text: Kööpenhaminan taideakatemiassa opiskellut Borup työskenteli kuvanveistäjä Bertel Thorvaldsenin ateljeessa ja oli muun muassa tekemässä friisejä Kööpenhaminan Vor Frue Kirkeen. Vuonna 1852 Borup lähti siirtolaiseksi Yhdysvaltoihin, jossa hän eli tiettävästi hyvin köyhissä oloissa.


title: Gotthelf Borup

text: Borup tunnetaan lähinnä kuninkaallisia ja aatelisia esittävistä veistoksistaan, joita hän valmisti 1820–1840-luvuilla. Suomessa Borup muistetaan vuonna 1831 Viipurin Monrepos’n puistoon tekemästään Väinämöisen patsaasta, jonka paikalle 1873 pystytettiin Johannes Takasen veistos "Väinämöisen laulu". Monrepos’n kartanon omistajan Paul Nicolayn tilaama patsas oli Erik Cainbergin vuonna 1814 Turun akatemian juhlasaliin tekemän reliefin jälkeen toinen suomalaisen kansanrunouden myyttistä tietäjähahmoa kuvaava teos.


title: Tillberga Bandy Västerås

text: Tillberga Bandy Västerås, entinen Tillberga IK Bandy, on ruotsalainen urheiluseura, joka on eriytynyt Tillberga IK:n jääpallojaostosta. Vuosian 1930-1998 Tillberga IK toimi jaostopohjaisesti ja jääpallo toimi yhtenä urheilujaostona. Vuodesta 1998 alkaen Tillberga IK:n jaostot eriytyivät omiksi seuroikseen - jääpallo Tillberga IK Bandy:n nimellä. Seura vaihtoi 2006 nimensä Tillberga Bandy Västerås:iksi eli lyhemmin TB Västerås. Tillberga käytti alun perin vihertävän valkoista paitaa, mutta nykyään peliasu on musta-punainen. Seuran kotiottelut pelattiin aiemmin Rocklundan kentällä, mutta kaudesta 2007-2008 alkaen Västeråsin ABB Arenalla.


title: Tillberga Bandy Västerås

text: Seura aloitti jääpallon peluun heti seuran syntyvaiheessa. Varsinainen jääpallon nousu alkoi 1950-luvun lopulla. Västeråsiin oli saatu vuonna 1956 Rocklundan areenalle tekojää, joka mahdollisti määrätietoisemman jääpallon peluun. Seura nousi ensimmäistä kertaa Divisioona 2:een vuonna 1962, johon se palasi vuonna 1969. Huolimatta 1970-luvun lopun hetkellisesstä putoamisesta alempiin sarjoihin Tillberga IK jääpallotoiminta aloitti pian sen jälkeen nousun ylemmille sarjatasoille. TB Västerås saavutti korkeimman sarjatason ensimmäistä kertaa keväällä 2007, jolloin se karsintojen kautta nousi perustettuun jääpallon pääsarjaan, Elitserieniin. Seura putosi kuitenkin keväällä 2008 Elitserienistä palaten takaisin kaudelle 2010-11 ja säilyi sillä kertaa kaksi kautta ennen putoamistaan keväällä 2012. Kun Göteborgin GAIS Bandy päätti lupua sarjapaikastaan, Tillberga Bandy nostettiin sen tilalle Elitserieniin.


title: Tillberga Bandy Västerås

text: Tällä hetkellä, kaudella 2014-15, Tillberga Bandy Västerås pelaa toiseksi korkeimmalla sarjatasolla Allsvenskanin pohjoislohkossa.


title: Miesten syrjintä

text: Miesten syrjintä eli miehiin kohdistuva sukupuolisyrjintä on syrjintää, joka kohdistuu miessukupuolen edustajiin. Miesten syrjintä tarkoittaa, että sukupuolten tasa-arvo ei toteudu. Hallintotieteiden lisensiaatti Pasi Malmin väitöskirjan mukaan miehiin kohdistuva syrjintä ohitetaan tasa-arvopolitiikassa lähes systemaattisesti.


title: Miesten syrjintä

text: Nuoria miehiä saatetaan pitää sopimattomina.


title: Miesten syrjintä

text: Vain miehiä koskeva asevelvollisuus on yksi yhteiskunnan piirre, joka nostetaan miehiä syrjiväksi.


title: Miesten syrjintä

text: Miehiä syrjitään vuokra-asuntomarkkinoilla, koska naisia pidetään siistimpinä ja tunnollisempina (vuokralaiseksi toivotaan naissukupuolen edustajaa). Perinteisesti asunnottomuus on yksinäisten aikuisten miesten ongelma.


title: Miesten syrjintä

text: Avioeroissa, lasten huoltajuusasioissa ja lähestymiskieltoasioissa naisen sanotaan usein olevan paremmassa asemassa kuin mies. Tyypillisesti nainen hakee avioeroa tai lähestymiskieltoa. Avioeron kokevat miehet kertovat kokevansa yksinäisyyttä, syyllisyyttä ja huolta lapsista. Avioerohakemus voi tulla täytenä yllätyksenä miehelle. Suomessa on perustettu miesten eroryhmiä miehille, jotka ovat kokeneet naisen hakeman avioeron.


title: Miesten syrjintä

text: Arvostelijoiden mukaan Suomen peruskoulu syrjii poikia ja suosii tyttöjen tapaa opiskella. Lukiossa tytöt saavat parempia arvosanoja kuin pojat. Jo vuonna 1992 naisten osuus ylioppilaista oli 60 prosenttia. Naisten koulutustaso paranee Suomessa selvästi enemmän kuin miesten. Vuoden 2011 syksyllä ammattikorkeakouluopinnot aloittaneista 54 % oli naisia. Vuonna 2010 yliopistossa opiskelevista 54 % oli naisia. Vuonna 2013 Tampereen yliopistoon valituista 61 % oli naisia. Vuonna 2014 uusista opiskelijoista Helsingin ja Turun oikeustieteellisissä on naisia peräti 70 prosenttia. Jo vuonna 1992 naisten osuus korkeakoulujen loppututkintojen suorittaneista oli 55 prosenttia.


title: Miesten syrjintä

text: 15–24-vuotiaiden miesten työttömyys oli vuoden 2010 joulukuussa 22,9 prosenttia, kun samanikäisten naisten oli 15,3 prosenttia.


title: Miesten syrjintä

text: Miehen syrjinnästä voi tehdä ilmoituksen tasa-arvovaltuutetulle.


title: Itsensätyöllistäjä

text: Itsensätyöllistäjiksi lasketaan yksinyrittäjät, ilman toimipistettä toimivat ammatinharjoittajat, freelancerit ja apurahansaajat. Maatalousyrittäjiä ei pidetä itsensätyöllistäjinä.


title: Itsensätyöllistäjä

text: Kolme tärkeintä itsensätyöllistäjien ammattiryhmää ovat Suomessa rakennustyöntekijät, palvelutyöntekijät (erityisesti parturit, kampaajat ja kosmetologit) ja lainopilliset sekä sosiaali- ja kulttuurialan erityisasiantuntijat.


title: Itsensätyöllistäjä

text: Suomessa oli 157 000 itsensätyöllistäjää vuonna 2015. Lukumäärä vastasi seitsemää prosenttia kaikista Suomen työllisistä. Itsensä työllistäminen on yleistynyt. Tämä johtuu mm. työelämän muutoksista: kasvava osa ihmisistä tekee aiempaa palkkatyötään uudenlaisissa rooleissa sivu- tai päätoimisesti.


title: Itsensätyöllistäjä

text: Suomessa Tilastokeskus ei laske itsensätyöllistäjiin mukaan maatalousyrittäjiä toisin kuin joissain ulkomaisissa tilastoissa tehdään. Tutkimustulosten perusteella yksinyrittäjät on jaettu kolmeen ryhmään sen perusteella, miten he ovat päätyneet yrittäjiksi. 40 prosenttia kuuluu ryhmään yrittäjähakuiset, jossa ihmiset ovat itse halunneet yrittäjiksi. 40 prosenttia kuuluu ryhmään ajautuneet ja tilanteeseen tarttuneet, jossa sattumalla on ollut suuri merkitys yrittäjäksi ryhtymiselle. 20 prosenttia kuuluu ryhmään olosuhteiden pakosta itsensätyöllistäjiksi ryhtyneet.


title: Mauno Honkanen

text: Mauno Honkanen (s.1931) on suomalainen hopeaseppä, taiteilija ja muotoilija.


title: Mauno Honkanen

text: Honkanen opiskeli ja valmistui Taideteollisuusopistosta. Hän työskenteli Koruteollisuus Tillanderilla taiteilijana ja taiteellisena johtajana vuosina 1959–1989. Honkanen on suunnitellut Tillanderille Tähkä-ruokailuvälinesarjan, joka sai alun hänen suunnittelemastaan joululusikasta. Honkanen tunnetaan pelkistetyn tyylin edustajana. Hän on myös suunnitellut käätyjä ja taidemitaleja.


title: Mauno Honkanen

text: Honkanen on suunnitellut myös Seinäjoella Kapernaumin liikenneympyrässä olevan Yrittäjyyden monumentti -patsaan vuodelta 2005. Lisäksi hän on suunnitellut valtakunnallisen Yrittäjäpalkinnon palkintoreliefin.


title: Dracula (televisiosarja)

text: Dracula on brittiläis-amerikkalainen draamasarja, jonka ensimmäinen jakso esitettiin yhdysvaltalaisella NBC-kanavalla 25. lokakuuta 2013. Sarja perustuu Bram Stokerin klassiseen "Dracula"-romaaniin, vaikkakin romaanin tapahtumia seurataan vain viitteellisesti.


title: Dracula (televisiosarja)

text: Sarjasta tilattiin suoraan 10-jaksoinen ensimmäinen tuotantokausi. Sarja jäikin lopulta 10 jakson mittaiseksi, sillä siitä ei tilattu toista tuotantokautta. Isossa-Britanniassa sarjan avausjakso esitettiin Sky Living -televisiokanavalla 31. lokakuuta 2013. Suomessa TV5 alkoi esittää sarjaa 1. marraskuuta 2014.


title: Dracula (televisiosarja)

text: Sarjan tapahtumat sijoittuvat viktoriaaniseen Lontooseen eli 1800-luvun lopulle. Kreivi Dracula saapuu kaupunkiin tarkoituksenaan tehdä selvää Lohikäärmeen veljeskunnasta, joka on vuosia aiemmin surmannut hänen vaimonsa. Dracula on ottanut käyttöön salanimen Alexander Grayson ja tekeytynyt rikkaaksi amerikkalaiseksi, joka haluaa tuoda modernin tieteen viktoriaaniseen yhteiskuntaan. Suunnitelmia hankaloittaa kaunis Mina, joka muistuttaa erehdyttävän paljon hänen edesmennyttä vaimoaan.


title: Pako Egyptiin

text: Pako Egyptiin on Matteuksen evankeliumissa kuvattu tapahtuma, jossa Joosef lähtee enkeliltä saamansa ohjeen mukaisesti Marian ja Jeesuksen kanssa Egyptiin pakoon Herodeksen järjestämää Betlehemin lastenmurhaa. Aiheesta kerrotaan laajemmin myöhemmissä apokryfisissä kristillisissä kirjoituksissa kuten Arabialainen lapsuusevankeliumi ja Tuomaan lapsuusevankeliumi. Matteuksen kertomus on ollut suosittu aihe kristillisessä taiteessa ja se esiintyy mm. useissa Jeesuksen syntymää ja Neitsyt Marian elämänvaiheita käsittelevissä teossarjoissa.


title: Pako Egyptiin

text:
Matteuksen evankeliumin toisen luvun alussa kerrotaan kuinka Itämaan tietäjät kertovat Herodekselle, että juutalaisten kuningas on syntynyt ja Herodes tästä pelästyneenä määrää kaikki Betlehemin alle kaksivuotiaat poikalapset surmattaviksi.
Matteuksen kuvaus varsinaisesta pakomatkasta Egyptiin on lyhyt:
Herodeksen kuoltua enkeli ilmestyy jälleen Joosefille Egyptissä ja Joosef muuttaa perheineen Nasaretiin.


title: Pako Egyptiin

text: Herodes oli tunnetusti julma hallitsija, eikä siis ollut yllättävää, että hän päätti surmata lapsen, josta tulisi kuningas. Betlehem oli pieni kylä ja siellä asuvien 20-30 lapsen surmaaminen oli vain pieni osa Herodeksen hallitsijakaudellaan järjestämistä surmista. Tästä Betlehemin lastenmurhaksi kutsutusta tapahtumasta ei kuitenkaan ole olemassa mitään historiallisesti luotettavaa mainintaa.


title: Pako Egyptiin

text: Egypti oli luonnollinen pakopaikka, sillä useat juutalaiset olivat aiemminkin paenneet vaikeina aikoina Egyptiin ja tämän vuoksi jokaisessa Egyptin kaupungissa oli juutalainen siirtokunta. Herodeksen määräysvalta ei yltänyt Egyptin puolelle, ja Egyptin raja sijaitsi tuolloin n. 150 kilometrin päässä Betlehemstä.


title: Pako Egyptiin

text: Apokryfisen perinteen mukaan pako Egyptissä kesti vaihtelevasti vuodesta seitsemään vuoteen..


title: Pako Egyptiin

text: Hoosean kirjassa lause "Egyptistä minä kutsuin poikani" viitannee Israelin kansan historiaan eikä Jeesukseen, mutta Matteus omaan tyypilliseen tapaansa näkee pakomatkassa Hoosean profetian täyttymisen. Evankeliumissaan Matteus pyrkii kaikissa vähänkään mahdollisissa kohdissa viittaamaan Vanhaan Testamenttiin ja näin todistamaan juutalaisille, että Jeesus oli profetioissa luvattu messias.


title: Ritva Hanski-Pitkäkoski

text: Ritva Johanna Hanski-Pitkäkoski (s. 13. helmikuuta 1957 Helsinki) on suomalainen ekonomi ja juristi, joka on vuodesta 2001 toiminut Mainostajien liiton toimitusjohtajana.


title: Ritva Hanski-Pitkäkoski

text: Ritva Hanski-Pitkäkoski valmistui ekonomiksi Lundin yliopistosta Ruotsissa 1981 ja oikeustieteen kandidaatiksi Turun yliopistosta 1985. Vuosina 1985–1991 Hanski-Pitkäkoski toimi Vähittäiskauppojen liiton lakiasiainpäällikkönä, 1991–1995 Eläkesäätiö Polariksen asiamiehenä ja sitten vuoteen 2001 saakka suurmainostaja Unileverin lakimiehenä.


title: Ritva Hanski-Pitkäkoski

text: Hanski-Pitkäkoski on ollut mukana muun muassa ICC:n markkinointivaliokunnassa, Markkinointijohdon ryhmässä (MJR), Levikintarkastuksen, Yhteiskuntaviestinnän yhdistyksen ja Markkinointi-instituutin kannatusyhdistyksen hallituksessa, mainonnan neuvottelukunnassa, tekijänoikeusneuvostossa, tekijänoikeuden käyttäjien neuvottelukunnassa, viestintäkasvatuksen neuvottelukunnassa ja Mainostajien maailmanliiton (WFA, World Federation of Advertisers) hallituksessa.


title: Ritva Hanski-Pitkäkoski

text: Vuonna 2014 Suomen Markkinatutkimusliitto myönsi Hanski-Pitkäkoskelle Vuoden Markkinatutkimusteko -palkinnon. Perusteina mainittiin hänen ansionsa markkinatutkimusalan itsesääntelyn edistämisessä, erityisesti tutkimusasiakkaiden näkökulman esillä pitämisestä itsesäätelyssä, sekä arvokkaasta panostuksesta Markkinatutkimuksen eettisen neuvoston käynnistämisessä.


title: Ritva Hanski-Pitkäkoski

text: Myös Hanski-Pitkäkosken isä Pentti Hanski toimi mainostajayritysten yhteistyöjärjestön vetäjänä pari vuotta 1950-luvulla. Mainostajien liittoa edeltävän järjestön nimi oli tuolloin Suomen Ilmoittajat ry.


title: Ritva Hanski-Pitkäkoski

text: Ritva Hanski-Pitkäkosken puoliso on Caverion Oyj:n toimitusjohtaja Juhani Pitkäkoski.


title: Jääpallon Allsvenskan-kausi 2007–2008

text: Ruotsin jääpallon Allsvenskan pelattiin kaudella 2007-2008 kolmessa kymmenen joukkueen lohkossa, joissa pelattiin kaksinkertainen sarja. Lohkojen kaksi parasta joukkuetta selviytyivät Elitserienin karsintoihin, kaksi heikointa putosi 1. divisioonaan ja sijoille 9.-10. sijoittuneet joutuivat karsimaan Allsvenskanin sarjapaikastaan.


title: Jääpallon Allsvenskan-kausi 2007–2008

text: Karsinnat pelattiin kahdessa neljän joukkueen lohkossa. Karsinnoissa pelasivat Elitserienin neljä heikointa ja Allsvenskanin neljä parasta joukkuetta. Molempien lohkojen kaksi parasta joukkuetta selviytyivät seuraavaksi kaudeksi Elitserieniin.


title: Jääpallon Allsvenskan-kausi 2007–2008

text: Sirius säilyi ja Örebro SK nousi elitserieniin.


title: Jääpallon Allsvenskan-kausi 2007–2008

text: IFK Kungälv nousi ja Gripens BK Trollhättan säilyi elitserienissä.


title: Jääpallon Allsvenskan-kausi 2007–2008

text: Elitserienin joukkueet säilyttivät sarjapaikkansa.


title: Emblingiaceae

text: Emblingiaceae on yhden lajin ("Emblingia calceoliflora") käsittävä monotyyppinen kasviheimo koppisiemenisten Brassicales-lahkossa.


title: Emblingiaceae

text: Kasvi on pensasmainen ja karvapeitteinen, matalakasvuinen ruohovartiskasvi. Lehtiasento on sillä enemmän tai vähemmän vastakkainen, ja lehdet ovat enemmän tai vähemmän ehytlaitaisia. Kukat sijaitsevat lehtihangoissa ja ovat vastakohtaisia (monosymmetrisiä). Verhiö on yhdislehtinen, liuskainen ja varren puolelta halkinainen. Terälehtiä on vain kaksi ja ne ovat kasvaneet yhteen päällysketoltaan tohvelimaiseksi teriöksi (vrt. lajinimi "calceoliflora" 'tohvelikukka'). Pohjuksessa on mesiäinen heti teriön sisäpuolella. Hetiö ja emiö sijaitsevat ulospäin kaartuvan varren päässä (androgynofori). Hetiössä on neljän fertiilin eli siitepölyä tuottavan heteen lisäksi neljä joutohedettä. Yhdislehtinen sikiäin muodostuu kahdesta tai kolmesta emilehdestä, ja siinä on aksiletyyppinen istukka, johon siemenaiheet kiinnittyvät. Niitä on yhtä monta kuin emilehtiäkin. Luotti on lyhyelti liuskainen. Hedelmä on avautumaton ja ohutseinäinen; se sisältää vaipallisen ja paksukuorisen siemenen, jossa on niukka ravintovarasto eli endospermi. Alkion alkeisvarsi on lyhyt.


title: Emblingiaceae

text: "Emblingia calceoliflora" kasvaa Länsi-Australiassa.


title: Emblingiaceae

text: Emblingiaceae sijoittuu Brassicales-lahkon evoluutiopuussa kladiin, jota voi nimittää lahkon ydinryhmäksi (engl. core Brassicales). Siihen kuuluvat myös Pentadiplandraceae, Gyrostemonaceae, Borthwickiaceae, Stixaceae, resedakasvit (Resedaceae), Tovariaceae, Cleomaceae, kapriskasvit (Capparaceae) ja ristikukkaiskasvit (Brassicaceae). Perinteinen kapriskasvien heimo on sukulaisuustutkimusten tuloksena hajonnut useaksi pikkuheimoksi. Tämä ryhmä on mm. mesiäisen rakenteeltaan hyvin yhtenäinen.


title: Emblingiaceae

text: Aikaisemmin "Emblingia" on sisällytetty linnunruohokasveihin (Polygalaceae) tai niiden yhteyteen, sitten lahkoon Gentianales, kunnes se nyt on vakiinnuttanut paikkansa em. yhteydessä.


title: Viiden kuninkaan sota

text: Viiden kuninkaan sota () on kuvitteellinen sota George R. R. Martinin fantasiakirjasarjassa "Tulen ja jään laulu". Viiden kuninkaan sota on kirjasarjan kolmen ensimmäisen kirjan pääasiallinen konflikti ja sen jälkiseurauksia sekä siitä syntyviä konflikteja puidaan seuraavissa kirjoissa. Sodan aikana viisi miestä lunastaa itselleen kuninkaan tittelin: Joffrey Baratheon, Stannis Baratheon ja Renly Baratheon vaativat itselleen Rautavaltaistuinta, kun taas Robb Stark ja Balon Greyjoy pyrkivät irrottautumaan Rautavaltaistuimen vallasta.Viiden kuninkaan sota alkaa paikallisena konfliktina, kun lady Catelyn Stark sieppaa Tyrion Lannisterin epäiltynä hänen poikansa Branin murhayrityksestä. Vastatoimena lordi Tywin Lannister valmistelee kaksi sotajoukkoa hyökkäämään Catelyn kotiseudulle Jokimaille. Lordi Tywin johtaa itse 20 000 miehen vahvuista armeijaa ja antaa 15 000 miehen vahvuisen joukon poikansa ser Jaime Lannisterin komentoon.


title: Viiden kuninkaan sota

text: Hyökkäys Jokimaille alkaa ser Cregor Cleganen ryöstöretkillä alueen rajalle. Tywin toivoo ryöstöretkien houkuttelevan lordi Eddard Starkin paikalle, minkä jälkeen hänet olisi helppo vangita. Kuninkaan Koura kuitenkin haavoittaa jalkansa ser Jaimen väijytyksessä, ja lähettää Beric Dondarrionin pysäyttämään Cleganen hänen sijastaan. Ser Edmure Tully kutsuu lipunkantajansa Vuolasvirralle oivallettuaan Lannisterien aikeet, mutta vain neljä tuhatta miestä saapuu paikalle Cleganen ryöväreiden vuoksi.


title: Viiden kuninkaan sota

text: Kriisin keskellä, kuningas Robert Baratheon kuolee metsästysretkellä ja nimeää lordi Eddardin sijaishallitsijakseen kunnes prinssi Joffrey kasvaa täysi-ikäiseksi. Eddard muuttaa Robertin testamenttiin "oikeutettu perijä" aikomuksenaan tarjota kruunua Stannis Baratheonille. Kun Eddard yrittää ottaa Joffreyn huostaan, hän joutuu Petyr Baelishin pettämäksi ja hänet pidätetään. Robertin nuorempi veli Renly on tällä välin paennut kaupungista kasatakseen oman armeijansa.


title: Viiden kuninkaan sota

text: Kun uutiset lordi Eddardin pidätyksestä saapuvat Talvivaaraan, Robb Stark kutsuu isänsä lipunkantajat koolle ja marssii etelään. Samaan aikaan lordi Tywin aloittaa suunnitellun hyökkäyksensä Jokimaille.


title: Viiden kuninkaan sota

text: Sen armeijan hajottua, pääkaupungin ollessa piiritettynä ja sen perijän ollessa vangittuna, sota on käytännössä ohi Tullyn suvun osalta. Sen ainoa toivo ovat pohjoislaiset, joita pidättelee Vihreä joenhaara ja lordi Tywinin armeija.


title: Viiden kuninkaan sota

text: Robb Stark saapuu Cailininvallille, missä hänen äitinsä odottaa 1 750 miehen voimin. Armeijansa vahvuuden noustua kahteenkymmeneen tuhanteen, Robb marssii etelään. Vaihtoehtoja on kuitenkin vähän: vapauttaakseen Vuolasvirran piirityksen, Robbin pitää ylittää Vihreä joenhaara joko Kaksosten tai rubiinikahluun kohdalta. Robb päättää tehdä molemmat. Jaettuaan armeijansa Robb lähettää jalkaväkensä lordi Roose Boltonin johdolla kuninkaantietä pitkin kohtamaan lordi Tywinin. Samalla Robb saapuu ratsuineen Kaksosille ja lupaa mennä naimisiin lordi Walder Freyn tyttären kanssa joen ylittämistä vastaan.


title: Viiden kuninkaan sota

text: Ottaessaan Pohjoisen kohteekseen, kuningas Balon Greyjoy suunnittelee kolme pääiskua alustavaa hyökkäystään varten. Hän lähettää veljensä Victarionin valtaamaan Cailinvallia laivastollaan. Hän lähettää tyttärensä Ashan tusinan laivan kera Syväsalon linnavuorelle. Lisäksi hän lähettää hiljattain palanneen poikansa Theonin ryöstelemään Kivirannikkoa harhautukseksi.


title: Luettelo televisiosarjan Emmerdale jaksoista

text: Tämä on luettelo Emmerdale -televisiosarjan Suomessa esitetyistä jaksoista.


title: Ludwigstein

text: Ludwigstein on Viipurissa sijaitseva saari, joka kuuluu Monrepos’n puistoon. Pienellä kalliosaarella ovat Nicolayn suvun hautausmaa ja Ludwigsburgin hautakappeli. Saari liitettiin Monrepos’n kartanoon tiettävästi 1780-luvulla, ja sinne tehtiin ensimmäinen hautaus vuonna 1798. Hautakappeli valmistui 1820-luvulla, ja viimeinen hautaus saarelle tehtiin 1943.


title: Ludwigstein

text: Linnasaaren edustalla sijaitseva saari liitettiin Monrepos’n kartanoon tiettävästi 1780-luvulla, jolloin kartanon omistajana oli Vanhan Suomen kenraalikuvernöörinä toiminut Württembergin prinssi Friedrich Wilhelm. Kartanon osti vuonna 1788 paroni Ludwig Heinrich von Nicolay, joka käytti aluksi saaresta erakkomunkkien retriittiin viittaavaa nimeä Eremitaaši. Ensimmäinen hautaus tehtiin vuonna 1798, kun Nicolay siirsi Ludwigsteiniin pari vuotta aikaisemmin kuolleen ystävänsä säveltäjä F. G. Lafermeren (1737–1796) jäännökset. Samaan aikaan rakennettiin saareen johtava silta, kiviportaat kalliojyrkänteen huipulle ja pystytettiin roomalaisten ylijumalan Juppiterin patsas. 1800-luvun alussa Nicolay alkoi kutsumaan saarta nimellä Erichstein, jota hän käytti vuonna 1804 kartanosta kirjoittamassaan runoelmassa.


title: Ludwigstein

text: Ludwig von Nicolayn hautakappeli valmistui 1820-luvulla. Sen jälkeen saaren pohjoisosaan perustettiin hautausmaa muille suvun jäsenille ja samalla estettiin ulkopuolisten pääsy saareen järjestämällä kulku sillan asemasta lautalla. Saaren nykyinen nimi juontaa myös 1820-luvulta. Ludwigsteinin hautausmaalla on kolme tiilestä muurattua hautaholvia, joiden päällä on marmorista tehdyt muistopaadet. Yksi paasista on kadonnut. Paikalle haudattiin Nicolayn perheen jäseniä neljässä sukupolvessa aina vuoteen 1942 saakka, jolloin Monrepos’n omistajaksi tuli lyhytaikaisesti Marie von Nicolayn sisarenpoika paroni Nicolas von der Pahlen. Viimeinen hautaus toimitettiin jatkosodan aikana elokuussa 1943, jolloin Ludwigsteiniin haudattiin paronitar Sophie von der Pahlen.


title: Ludwigstein

text: Ludwig von Nicolay keksi 1700-luvun lopussa ajatuksen saarelle rakennettavasta goottilaistyylisestä linnasta, mutta se ei kuitenkaan toteutunut, vaikka piirustuksia tekivät tunnetut Pietarissa vaikuttaneet arkkitehdit Giuseppe Antonio Martinelli (1798), Pietro Gonzaga (1804) ja Jean-François Thomas de Thomon (1809). Sen sijaan Ludwig von Nicolayn poika Paul rakennutti vuosien 1822 ja 1830 välillä linnaa muistuttavan Ludwigsburgin hautakappelin, jonka suunnitteli englantilainen arkkitehti Charles Heathcote Tatham. Paikalle siirrettiin Sorvalin hautausmaalta vuonna 1820 kuolleiden Ludwig von Nicolayn ja tämän puolison Johanna Margareta von Nicolayn jäännökset. Aikaisemmin saarelle haudatun F. G. Lafermeren muistomerkki oli kappelia vastapäätä, mutta se on nykyään hävinnyt.


title: Ludwigstein

text: Hautakappeli on muurattu tiilestä ja rapattu sen jälkeen valkoiseksi kalkkilaastilla. Kaksikerroksisen kappelin lasimaalauksin koristellussa pohjakerroksessa olivat Ludwig ja Johanna von Nicolayn haudat ja heidän rintakuvansa. Toisessa kerroksessa on näköalatasanne, josta aikoinaan avautui suora näköyhteys Viipurin linnaan. Vuosikymmenten kuluessa vaurioitunutta rappausta on korjattu 1980-luvun loppupuolella sekä uudelleen vuosina 2003–2005, jolloin mukana oli myös suomalaisia asiantuntijoita Tampereen ammattikorkeakoulusta.


title: Ludwig Heinrich von Nicolay

text: Ludwig Heinrich von Nicolay (Venäjällä myös Andrei Lvovitš, Андрей Львович, 25. joulukuuta 1737 Strasbourg – 18. marraskuuta 1820 Viipuri) oli saksalaissyntyinen Venäjällä vaikuttanut akateemikko ja kirjailija, joka toimi muun muassa Venäjän tiedeakatemian presidenttinä. Hän omisti 1780-luvulta lähtien Viipurissa sijaitsevan Monrepos’n kartanon ja keräsi sen kirjastoon Suomen merkittävimmän 1700-luvun valistuskirjallisuutta sisältävän kokoelman, joka nykyään on Helsingin yliopiston kirjaston hallussa. Nicolay rakennutti myös Monrepos’n kartanon maille Suomen tunnetuimman maisemapuiston, josta myöhemmin tuli Viipurin suosituimpia nähtävyyksiä.


title: Ludwig Heinrich von Nicolay

text: Ludwig Heinrich von Nicolay kuului Ruotsista lähtöisin olleeseen Nicolayn sukuun. Vuosina 1752–1760 hän opiskeli Strasbourgin yliopistossa, jossa suoritti oikeustieteellisen tutkinnon. Valmistumisensa jälkeen Nicolay matkusti Pariisiin, missä tutustui aikakauden merkittäviimpiin valistusfilosofien, kuten Voltairen ja Denis Diderot’n ajatuksiin. Vuonna 1761 hän alkoi työskennellä Pariisissa tapaamansa Venäjän Wienin-suurlähettilään ruhtinas Dmitri Aleksejevitš Golitsynin sihteerinä. Kahden vuoden kuluttua hän palasi Strasbougiin isänsä sairastumisen johdosta ja kiersi tämän kuoleman jälkeen eri tehtävissä ympäri Keski-Eurooppaa.


title: Ludwig Heinrich von Nicolay

text: Vuonna 1769 Nicolay sai keisarinna Katariina II:lta kutsun Pietariin tulevan Venäjän keisarin Paavali I:n kotiopettajaksi ja toimi myöhemmin tämän puolisoiden Natalija Aleksejevnan ja Maria Fjodorovnan sihteerinä. Pyhä Rooman keisari Josef II aateloi Nicolayn vuonna 1782 Paavalin pyynnöstä. Paavalin noustua valtaistuimelle vuonna 1796 Nicolay sai valtioneuvoksen arvonimen ja nimityksen majesteetillisen kabinetin jäseneksi. Vuotta myöhemmin Nicolaylle myönnetään myös paronin titteli. Venäjän tiedeakatemian presidentin tehtävässä Nicolay aloittaa huhtikuussa 1798 ja hoiti virkaa eläköitymiseensä, vuoteen 1803 saakka.